Saide u mu gafa Yehofa Gadu?—Psalm 147:1 | Wakititolen\n„Gafa Yah . . . Wi e piisii te wi e gafa en. A fiti fu gafa en!”—PSALM 147:1.\nFA PSALM 147 E YEEPI I FU . . .\nsabi taki Yehofa e booko en ede anga i?\nfu biibi taki Gadu o yeepi i?\nfu fusutan fa Yehofa e yeepi en foluku anga a Beibel?\n1-3. (a) On ten den sikiifi Psalm 147? (b) San wi e leli te wi sutudeli Psalm 147?\nU LOBI gafa sama te den du wan sani di e bigi gi u efuso te den taki wan sani di u lobi. Ma a sama di u mu moo gafa, a Yehofa. Te u luku den sani di Yehofa meke, da wi e si taki a taanga tuutuu. Neen meke wi e gafa en. Wi e gafa en tu fu di wi e si taki a lobi u, bika a sende a wan kodo manpikin fi en kon dede gi u.\n2 Te wi e leisi Psalm 147, wi e si taki a sama di sikiifi a psalm ya be wani gafa Gadu tuutuu. A be e gi taawan taanga-sikin fu gafa Gadu tu.—Leisi Psalm 147:1, 7, 12.\n3 Wi á sabi sama sikiifi Psalm 147. Ma a gei enke a sama di sikiifi a psalm ya be de a libi a ten di den Islayelisama be daai go a Yelusalem, baka di Yehofa be puu den a katibo a Babilon (Psalm 147:2). A psalm sikiifiman gafa Yehofa bika den Islayelisama be man dini en aini den eigi kondee baka. Baka dati a kai moo sani di e soi saide a be e gafa Yehofa. San a wantu sani di a kai? Saide u mu „Gafa Yah”?—Psalm 147:1.\nYEHOFA E TOOSUTU DEN SAMA DI BOOKO-SAKA\n4. Fa den Islayelisama fii di Kownu Sirus fii den? Saide den fii so?\n4 Pakisei fa den Islayelisama be e fii di den be de a katibo a Babilon. Den sama di tyai den go a katibo be e soso den. Den be e taigi den taki: „Singi wan fu den singi fu Siyon gi u.” Ma den Dyu á be e fii fu singi, bika Yelusalem, a foto di be e meke den piisii be booko (Psalm 137:1-3, 6). Den be lasi-ati, neen meke den be abi taanga-sikin fanowdu. Yehofa yeepi en foluku enke fa en Wowtu be taki a fesi. Fa a yeepi den? Di Kownu Sirus fu Persiya wini Babilon, a taki: „Yehofa . . . sende mi fu mi meke wan osu gi en a Yelusalem.” Sirus taigi den Islayelisama taki: „Efu wan sama fu a foluku fi en de yaaso, da meke Yehofa en Gadu de anga en” (2 Koloniki 36:23). A sani ya be musu gi den Islayelisama di be de a Babilon taanga-sikin.\n5. San a psalm sikiifiman taki fu a taanga-sikin di Yehofa e gi u?\n5 Yehofa be toosutu ibiiwan fu den Islayelisama. Yehofa e du a sani ya aini a ten ya tu. A psalm sikiifiman taki Gadu e „deesi den sama di booko-saka. A tei den soo fu den” (Psalm 147:3). Te u siki efuso booko-saka, u sa biibi taki Yehofa e booko en ede anga u. Yehofa de kabakaba fu toosutu u fu u sa fii bun baka (Psalm 34:18; Yesaya 57:15). Ai gi wi a koni anga a kaakiti di wi abi fanowdu fu pasa den tesi di e miti u.—Yakowbesi 1:5.\nYehofa de kabakaba fu gi u taanga-sikin anga fu yeepi u fu u fii bun\n6. Fa u sa fende wini fu den sani di a psalm sikiifiman taki a Psalm 147:4? (Luku a fowtow na a bigin.)\n6 Baka dati a psalm sikiifiman luku go a tapu, neen a taki Yehofa e „teli den sitali”. Boiti dati „ai kai ala den a den nen” (Psalm 147:4). A psalm sikiifiman be e si den sitali, ma a á be sabi omen sitali de. Koniman fu a ten ya taki a miliyunmiliyun sitali anga palaneiti de aini wan kulu. Den taki a gei enke a miliyunmiliyun fu den sowtu kulu ya de. Libisama á poi teli ala den sitali, ma a Gadu di meke den poi teli den. A sabi ala den sitali, neen meke a gi den nen (1 Korentesama 15:41). A Gadu di sabi pe ala den sitali de, sabi i tu. A sabi pilisisi pe i de, fa yu e fii anga san yu abi fanowdu.\n7, 8. (a) San Yehofa sabi fu u? (b) Gi wan toli di e soi taki Yehofa e fusutan u.\n7 Yehofa sabi san e miti i. A poi yeepi i anga den polobelema fi i. (Leisi Psalm 147:5.) Kande yu e si enke i ná o poi losi den polobelema fi i. Ma Gadu sabi san u poi du anga san wi á poi du. „Ai holi a pakisei taki anga doti u meke” (Psalm 103:14). Wi a sondu sama, neen meke a omen leisi wi e meke aseefi fowtu. A sani ya e meke wi e fii booko-saka. Ai hati u te u taki wan sani di wi á be mu taki. Ai hati u tu te u pakisei fu du wan sani di á fiti efuso te u dyalusu anga wan sama. Yehofa nai meke fowtu, ma a sabi fa wi e fii.—Yesaya 40:28.\n8 I si wan leisi kaba fa Yehofa yeepi i fu pasa wan tesi? (Yesaya 41:10, 13). Wan pionili den e kai Kyoko be si a sani ya. Di a sisa ya go yeepi a wan taa kemeente, a be e fii booko-saka. Ma fa a be du sabi taki Yehofa e fusutan en? A omen baala anga sisa fu a nyun kemeente di a foloisi go be e fusutan fa a be e fii. A sisa taki a be e fii enke a Yehofa be e taigi en taki: „A ná di yu e pionili wawan meke mi lobi i, ma yu a mi umanpikin. Yu e dini mi anga i hii ati. Mi wani i de koloku enke wan Kotoigi fu mi.” Fa Yehofa soi i taki ai fusutan i?\n9, 10. San na a moo pelensipali fasi fa Yehofa e yeepi u? Gi wan ondoofenitoli.\n9 Ala wi abi nyanyan, koosi anga tanpeesi fanowdu. Kande yu e booko yu ede taki i ná abi nyanyan sai. Ma Yehofa meke a goontapu fu meke nyanyan gi libisama anga meti. „Ai gi den yonkuu baaka foo nyanyan te den e bali fu di angii e kii den.” (Leisi Psalm 147:8, 9.) Efu Yehofa e gi foo nyanyan, u sa biibi taki a o yeepi u fu fende den sani di wi abi fanowdu.—Psalm 37:25.\n10 A moo pelensipali sani di Yehofa e du gi u, na a yeepi di ai yeepi u fu u biibi taanga. Ai gi wi a „freide fu Gadu di libisama á poi fusutan” (Filipisama 4:6, 7). Wan baala den e kai Mutsuo anga en uman si fa Yehofa yeepi den di a wataa fu a se wasi kon aini Yapan aini 2011. Efu den á be go a den tapu osu, kande den be dede. Beina na ala san den be abi den lasi a dei de. A neti de, a dunguu den siibi aini wan koo kambaa na a sodoo fu den. Di den weki a mamanten, neen den suku wan sani di be sa toosutu den. Na a Jaarboek fu 2006 namo den fende. Di Mutsuo opo a buku, a si wan artikel di den e kai „De dodelijkste tsoenami’s in de opgetekende geschiedenis” (Den moo gaan tsunami di be pasa). A artikel be e taki fu wan seke-doti di be kon a Sumatra aini 2004 di be meke wan gaan wataa wasi go aini a kondee. Mutsuo anga en uman kee di den leisi san be miti den baala anga sisa. Den fii enke Yehofa be gi den a taanga-sikin di den be abi fanowdu. Yehofa yeepi den taa fasi tu. Den baala anga sisa a Yapan gi den nyanyan anga koosi. Ma a sani di moo gi den taanga-sikin, a di den miti den baala di a olikanisâsi be sende fu gi den taanga-sikin. Mutsuo taki: „Mi be e fii enke Yehofa be de anga ibiiwan fu wi. A be e gi u taanga-sikin. A sani ya toosutu u tuutuu.” A fosi sani di Gadu e gi u, a den sani di wi abi fanowdu fu taanga u biibi. Baka dati ai yeepi u fu fende den taa sani di wi abi fanowdu.\nFA I SA FENDE WINI FU A YEEPI DI GADU E YEEPI U?\n11. San u mu du fu fende wini fu a yeepi di Gadu e yeepi u?\n11 Yehofa e „yeepi den safu-ati sama”. A lobi u, ala yuu a de kabakaba fu yeepi u (Psalm 147:6a). Fa u sa fende wini fu a sani ya? U mu meke moiti fu wi anga en de bun mati. Efu u wani toon en mati, u mu abi sakafasi (Sefanya 2:3). Den sama di abi sakafasi e biibi taki Yehofa o sitaafu den sama di nai libi bun anga den. Den e biibi taki Yehofa o puu den a nowtu. Yehofa e si den fu bun sama tu.\n12, 13. (a) Anga san u mu luku bun efu u wani Yehofa yeepi u? (b) Sama Yehofa lobi?\n12 Ma na a taa se Gadu o „saka den ogii sama te a doti” (Psalm 147:6b). Wi á wani a sani ya miti u. Efu u wani Yehofa lobi u, u mu buuse san ai buuse (Psalm 97:10). Wan fu den sani di u mu buuse a hululibi. Neen meke wi á mu du nawan sani di o meke u didon anga wan sama di ná o toowpaa. U mu tan faawe fu sani enke felon anga fowtow di e soi fa sama e didon anga denseefi (Psalm 119:37; Mateyesi 5:28). Kande a á makiliki fu wai pasi gi a sani ya, ma efu u du ala san u man, Yehofa o belesi u.\n13 U wawan á poi wini a feti ya. Wi abi Yehofa fanowdu. Fa Yehofa o fii efu wi e fitoow den sani di sama e denki taki o yeepi den? Yehofa „nai si a kaakiti fu asi enke gaan sani”. U mu fitoow useefi efuso taa sama? Beibel taki Yehofa „nai foondoo gi a gaw di wan sama futu gaw” (Psalm 147:10). Neen meke u mu e begi Yehofa fu a yeepi u anga den swakifasi fu u. Yehofa ná o weli fu aliki den begi fu u. A „lobi den sama di e lesipeki en” (Psalm 147:11). U sabi taki a o yeepi u fu wini den swakifasi fu u bika a lobi u. A ná o gwe fika u tu.\n14. San a psalm sikiifiman be e biibi?\n14 Yehofa taki a o yeepi u te wi abi polobelema. Di den Islayelisama daai go a Yelusalem baka, a psalm sikiifiman be e pakisei fa Yehofa be yeepi en foluku. A singi taki: „Ai meke den kaampu fu den gaan doo fu a foto fi i kon taanga. A belesi den manpikin fi i. Ai solugu taki sani e go bun na a pisi kondee fi i” (Psalm 147:13, 14). Fu di Yehofa be o meke den gaan doo fu a foto kon taanga, meke a psalm sikiifiman be e fii bun. A sani ya be e meke a biibi taki Yehofa be o kibii en foluku.\nFa Gadu Wowtu sa yeepi u te wi e fii booko-saka te tesi e miti u? (Luku paragraaf 15-17)\n15-17. (a) Fa wi e fii son leisi te polobelema e miti wi? Fa Yehofa e yeepi u anga en Wowtu? (b) Gi wan ondoofenitoli di e soi fa Gadu e yeepi u anga en Wowtu.\n15 Kande yu e booko yu ede anga den polobelema fi i, ma holi a pakisei taki Yehofa poi yeepi i. A psalm sikiifiman taki Gadu e „komandei goontapu. A bosikopu fi en gaw”. A psalm sikiifiman taki fu eisi di e kai komoto a tapu, neen a akisi taki: „Sama poi anga a koo fi en? Te a taki wan sani, eisi e sumutu” (Psalm 147:15-18). U Gadu sabi ala sani. A man du ala sani tu. Efu a man meke eisi kai komoto a tapu, da a poi yeepi i anga den polobelema fi i.\nI si fa Yehofa yeepi i gawgaw kaba?\n16 Anga a Beibel Yehofa e tii wi aini a ten ya. A psalm sikiifiman taki a Wowtu fu Yehofa e yeepi u „gaw”. Gadu e tii wi a wan bun fasi. Pakisei den leli di yu e fende aini Beibel, den buku fu „a koni saafu di u sa fitoow”, JW Broadcasting, jw.org, den owluman anga den baala anga sisa. Ai gi u leli na a yuu di wi abi en fanowdu (Mateyesi 24:45). I si fa Yehofa yeepi i gawgaw kaba?\n17 Wan sisa den e kai Simone si fa a Wowtu fu Gadu yeepi en. A be e fii enke a ná abi nawan fa. A be e si enke Yehofa á be e piisii anga en. Te a be e fii booko-saka, a be e begi Yehofa fu a yeepi en. A be e sutudeli Beibel tu. A taki: „Noiti wan sani miti mi te da mi á si fa Yehofa gi mi kaakiti. Mi e si tu fa ai poti mi a pasi.” A sani ya yeepi en fu a á fii booko-saka tumisi.\n18. Saide yu e si enke Yehofa de koosube fi i? Saide yu e „gafa Yah”?\n18 A psalm sikiifiman be sabi taki fu ala den foluku di be de a goontapu, a den Islayelisama Yehofa be teke enke en foluku. A den wawan Gadu be gi en „Wowtu” anga „den weiti fi en”. (Leisi Psalm 147:19, 20.) Aini a ten ya, wi abi a gaandi fu tyai a nen fu Gadu. Ai bigi gi u taki u sabi en. Ai bigi gi u taki wi abi en Wowtu di e tii wi. Ai bigi gi u tu taki wi anga Yehofa a mati. Gadu du omen sani gi u tu, neen meke u mu ’gafa en’ leti enke fa a sama di sikiifi Psalm 147 be e gafa en. U mu gi taawan taanga-sikin fu gafa Gadu tu.\nGafa Yah: Den wowtu „Gafa Yah” komoto fu a Hebrew wowtu „Haleluyah”. Yah na a satu fasi fa den e kai a nen fu Gadu. Te wi e pakisei den fasi fu Yehofa, den sani di a du anga den sani di a o du aini a ten di e kon, da wi e wani taigi en fa u lobi en. Wi e wani taigi taawan den bun fasi fi en tu


„Tei ati da i du a wooko”—1 Koloniki 28:20 | Wakititolen\n„Tei ati da i du a wooko. Yu á mu feele bika Yehofa . . . de anga i.”—1 KOLONIKI 28:20.\nFa yonkuuwan, den mma anga dda sa soi taki den abi deki-ati?\nFa gaandi sisa sa soi taki den abi deki-ati?\nFa dopu baala sa soi taki den abi deki-ati?\n1, 2. (a) Sowtu pelensipali wooko Salomo be mu du? (b) Saide David be e booko en ede anga Salomo?\nSALOMO be mu du wan gaan wooko. Yehofa be poti en fu teke fesi fu meke a tempel a Yelusalem. Disi a wan fu den moo pelensipali bow-wooko di du a goontapu ya. A tempel be mu ’gendee. A be mu moin moo ala den osu fu den taa kondee’. Ma a moo pelensipali sani, a be o de ’a osu fu Yehofa a tuu Gadu’.—1 Koloniki 22:1, 5, 9-11.\n2 Kownu David be e biibi taki Gadu be o yeepi Salomo. Ma Salomo be ’yonkuu ete. A á be abi ondoofeni’. A be o abi ati sai fu meke a tempel? A be o feele fu teke a wooko fu di a be yonkuu? Efu Salomo be wani du a wooko ya, a be mu abi deki-ati.\n3. San Salomo be sa leli fi en dda?\n3 A omen sani Salomo leli fi en dda David di be abi deki-ati. Di David be yonkuu, a be feti anga den meti di be e kon nyan den sikapu fi en dda (1 Samuweli 17:34, 35). A soi tu taki a abi deki-ati di a feti anga Goliyat, a gaan gadyaa taanga suudati. A di Yehofa yeepi David meke a be poi kii Goliyat anga wan gaata siton.—1 Samuweli 17:45, 49, 50.\n4. Saide Salomo be abi deki-ati fanowdu?\n4 David be abi deki-ati, neen meke neen a be a moo bun sama fu gi Salomo taanga-sikin fu meke a tempel. (Leisi 1 Koloniki 28:20.) Efu Salomo á be abi deki-ati, a be o feele fu bigin a wooko. A sani de be o ogii moo enke a bigin a wooko, da a á kaba en.\nEfu Yehofa á yeepi u, u ná o abi deki-ati fu du a wooko di a gi u\n5. Saide u mu abi deki-ati?\n5 Leti enke Salomo, efu Yehofa á yeepi u, u ná o abi deki-ati fu du a wooko di a gi u. Neen meke wi o luku a libi fu wantu sama fu fositen di be abi deki-ati. Baka dati wi o luku fa useefi sa soi deki-ati, da u du a wooko di Yehofa gi u.\nWANTU SAMA DI BE ABI DEKI-ATI\n6. San i lobi fu a toli fu Yowsefu?\n6 Yowsefu soi deki-ati di a uman fu Potifar be wani didon anga en. Yowsefu be musu sabi taki sani be o miti en, di a á be o wani didon anga a uman fu Potifar. Ma winsi fa a be sabi a sani de, toku a á du san a uman fu Potifar akisi en.—Genesesi 39:10, 12.\n7. Fa Rakab soi taki a abi deki-ati? (Luku a fowtow na a bigin.)\n7 Rakab be abi deki-ati tu. Di tu man fu Islayeli be kibii go luku Yerikow, á a be feele fu yeepi den di den go neen osu. Ma a be e fitoow Yehofa neen meke a be abi deki-ati fu kibii den tu man ya di sama be wani kii den. Rakab yeepi den man ya fu lowe komoto aini a foto tu (Yowsuwa 2:4, 5, 9, 12-16). Rakab be e biibi taki Yehofa na a tuu Gadu. A be e biibi tu taki Yehofa be o gi den Islayelisama a kondee. A á be e feele a kownu fu Yerikow anga taa sama di be wani tapu en fu a á yeepi den tu man fu Islayeli. Ma a be abi deki-ati. Neen meke en anga den famii fi en tan a libi.—Yowsuwa 6:22, 23.\n8. Fa a deki-ati di Yesesi abi, be yeepi den apostel fi en?\n8 Den apostel fu Yesesi be abi deki-ati tu. Den be si fa Yesesi abi deki-ati, neen den meke moiti fu waka neen baka (Mateyesi 8:28-32; Yohanisi 2:13-17; 18:3-5). Di den Saduseiman puubei fu tapu den apostel fu leli sama sani fu Yesesi, den ná aliki den.—Toli 5:17, 18, 27-29.\n9. Fa 2 Timotiyesi 1:7 e yeepi u fu sabi san u mu du fu abi deki-ati?\n9 Yowsefu, Rakab, Yesesi anga den apostel be de kabakaba fu du san bun. A ná di den be e biibi denseefi meke den be abi deki-ati, ma den be e fitoow Yehofa. Son leisi useefi mu soi deki-ati. Ma den ten de a Yehofa u mu fitoow. Wi á mu biibi useefi. (Leisi 2 Timotiyesi 1:7.) Wi o luku fa u mu soi deki-ati aini wi osufamii anga a kemeente.\nON TEN U MU ABI DEKI-ATI?\n10. Saide yonkuuwan abi taanga-sikin fanowdu?\n10 Yonkuuwan mu abi deki-ati efu den wani dini Yehofa. Den sa leli wan sani fu Salomo bika a be abi deki-ati, neen meke a be man meke a tempel. Winsi fa yonkuuwan mu aliki den mma anga den dda te den e poti den a pasi, toku a denseefi mu luku san den o du anga den libi (Odo 27:11). Den mu abi deki-ati te den e luku anga sama den o paa, sowtu felon den o luku, sowtu poku den o aliki. Den mu abi deki-ati tu te den e meke moiti fu libi wan kiin libi anga te den mu luku on ten den o dopu. Den mu abi deki-ati bika Saatan, a sama di e soso Yehofa, ati e boon te sama e libi enke fa Yehofa wani.\n11, 12. (a) Fa Mosesi soi taki a abi deki-ati? (b) Fa yonkuuwan sa waka a Mosesi baka?\n11 Wan fu den pelensipali sani di yonkuuwan mu du a fu pakisei san den o du anga den libi. Aini son kondee sama e dwengi yonkuuwan fu go a hei sikoo. Den wani den suku wooko di e pai gaan moni tu. Ma son kondee abi moni polobelema, neen meke son yonkuuwan aini den sowtu kondee ya e si enke a moo pelensipali sani a fu wooko fu yeepi den famii. Winsi fa sani e go aini a kondee di wi e tan, pakisei Mosesi. Na a umanpikin fu Farao kiya en, neen meke a be sa kon gudu efuso abi balinen efu a be wani. Den sama di kiya en anga den sama di be e leli en, be musu e gi en taanga-sikin fu feti a den sani ya baka. A di Mosesi be abi deki-ati meke a be holibaka gi a foluku fu Yehofa. Di a gwe fika den gudu fu Egepte a be e fitoow Yehofa anga en hii ati (Hebrewsama 11:24-26). Neen meke Yehofa belesi en. Boiti dati a o moo belesi en aini a ten di e kon.\n12 Efu yonkuuwan e meke moiti fu go a fesi, neen den poti Gadu Kownukondee a fesi, Yehofa o belesi den. Yehofa o yeepi den anga den sani di den abi fanowdu fu solugu den osufamii. Aini a ten fu den apostel, Timotiyesi be e poti ala en pakisei na a dini di a be e dini Gadu di a be yonkuu. I poi du a sani ya tu. * (Luku a maiki a ondoo.)—Leisi Filipisama 2:19-22.\nYu o abi deki-ati ala yuu? (Luku paragraaf 13-17)\n13. Fa deki-ati yeepi wan sisa fu wooko gi Yehofa?\n13 Wan sisa di e tan a Alabama, wan peesi na Ameekankondee, be abi deki-ati fanowdu fu go a fesi. A sikiifi taki: „Di mi be yonkuu, sen be e kisi mi. Te mi be go a komakandaa, beina mi á be e poi taki anga sama. Ma a be moo taanga gi mi fu naki a wan sama doo te mi be de aini a peleikiwooko.” A sisa ya mma anga en dda anga taawan aini kemeente yeepi en, neen meke a be man toon wan kowownu pionili. A taki: „A goontapu fu Saatan e gi i taanga-sikin fu go a hei sikoo, fu abi balinen, fu meke tyaipi moni anga fu abi omen gudu. Den e si den sani ya enke gaan sani.” Ma a kon si taki noiti son sama e fende san de wani aini a goontapu. A sani ya e gi omen sama booko-ede. A taki: „Ma a dini di mi e dini Yehofa, e meke mi piisii. Mi nai si enke den sani di mi e du gi en a fu soso.”\n14. On ten Kelesten mma anga dda mu abi deki-ati?\n14 Mma anga dda seefi mu abi deki-ati. Kande a omen leisi i basi e akisi i fu wooko moo langa na a dei di i mu holi a osufamii anbegi, a dei di i mu go a peleikiwooko efuso a dei di yu abi komakandaa. I mu abi deki-ati fu taigi i basi taki i ná o poi wooko den dei de. A so den pikin fi i o man waka a yu baka. I mu abi deki-ati tu te son mma anga dda e meke den pikin fu den du sani di yu á wani i pikin du. Te den mma anga dda ya akisi i saide yu á wani i pikin du son sani, yu o abi ati sai fu taigi den saide, a wan lesipeki fasi?\n15. Fa Psalm 37:25 anga Hebrewsama 13:5 sa yeepi mma anga dda?\n15 Efu u wani yeepi u pikin fu go a fesi u mu abi deki-ati tu. Son mma anga dda e feele fu gi den pikin taanga-sikin fu pionili, fu go yeepi a pe peleikiman de fanowdu, fu go a Betel, efuso fu yeepi meke Kownukondee zaal. Kande den e si enke efu den pikin fu den du den wooko ya, den ná o poi solugu den te den gaandi. Ma mma anga dda di koni abi deki-ati. Den e biibi taki Yehofa o du san a paamisi. (Leisi Psalm 37:25; Hebrewsama 13:5.) Mma anga dda di abi deki-ati anga di e fitoow Yehofa, e yeepi den pikin fu waka a den baka.—1 Samuweli 1:27, 28; 2 Timotiyesi 3:14, 15.\n16. Fa son mma anga dda yeepi den pikin fu du moo gi Yehofa? Fa den pikin fende wini fu a sani ya?\n16 Wan mma anga wan dda fu Ameekankondee yeepi den pikin fu poti a dini di den e dini Yehofa a fesi. A dda taki: „Fosi den pikin fu u bigin waka efuso taki, u be e taigi den taki a pioniliwooko anga den wooko di wi e du aini kemeente e meke sama piisii. Nownow a den sani ya den wani du.” A taki fu di den pikin poti a dini fu Yehofa a fesi, meke den pasa den tesi di e miti den aini a goontapu fu Saatan. A so den e man poti den pakisei na a dini di den e dini Yehofa. Wan baala di abi tu pikin sikiifi taki: „A omen mma anga dda e yeepi den pikin fu sabi du son sport, anga fu fende wan sikoo pampila. Ma a moo abi wini te yu e meke moiti fu yeepi i pikin fu du sani di o yeepi den fu den anga Yehofa toon mati. A ná den pikin wawan e fende wini fu a sani ya, ma iseefi e piisii te den e poti a dini di den e dini Yehofa a fesi.” A ná abi misi, Yehofa o belesi mma anga dda di e yeepi den pikin fu du moo gi Yehofa.\nU MU ABI DEKI-ATI AINI A KEMEENTE\n17. Fa baala anga sisa sa soi deki-ati aini a kemeente?\n17 U mu abi deki-ati aini a kemeente tu. Owluman mu abi deki-ati te den e kuutu wan toli fu wan sama di du wan gaan sondu efuso te den e yeepi wan sama di siki wan gaan siki. Son owluman e sutudeli anga sama efuso holi komakandaa aini sitaafu-osu. Ma fa a de anga den sisa di á toow? Den abi omen okasi fu soi taki den abi deki-ati te den e dini Yehofa. Den sa pionili, den sa go yeepi a peesi pe peleikiman de fanowdu. Den sa yeepi meke komakandaa peesi efuso poti den nen fu go na a Kownukondee Peleikiman Sikoo. Son wan fu den e go a Gileyad sikoo tu.\n18. Fa gaandi sisa sa soi deki-ati?\n18 U lobi den gaandi sisa fu u. Den de enke wan belesi gi a kemeente. Winsi fa den á poi du ala san den be gwenti du gi Gadu moo, tokuso efu den abi deki-ati den o poi du son sani. (Leisi Titesi 2:3-5.) Efu den owluman akisi wan gaandi sisa fu taki anga wan yonkuu sisa fu a fasi fa ai wei koosi, a mu abi deki-ati fu taki anga en. A ná o gi a yonkuu sisa sen efu a koosi di a wei á fiti, ma a o taki switi anga en. A o yeepi en fu a pakisei san sama o denki efu den si taki ai wei den koosi de (1 Timotiyesi 2:9, 10). Te gaandi sisa e soi lobi na a fasi ya, den e taanga a kemeente.\n19. (a) Fa dopu baala sa soi deki-ati? (b) Fa Filipisama 2:13 anga 4:13 e yeepi baala fu abi deki-ati?\n19 Dopu baala mu abi deki-ati fu du wooko tu. A kemeente e fende wini te dopu baala de kabakaba fu toon dinali efuso owluman (1 Timotiyesi 3:1). Ma kande son baala e daaidaai fu toon dinali efuso owluman. Bika aini a ten di pasa den be meke wan fowtu, neen meke den e si enke den á fiti fu toon dinali efuso owluman. Kande wan baala e si enke a ná o poi tyai den faantiwowtu ya tu. Efu a so yu e fii, Yehofa poi yeepi i fu abi deki-ati. (Leisi Filipisama 2:13; 4:13.) Pakisei a toli fu Mosesi. Enseefi be e si enke a á be o poi du san Yehofa be akisi en (Ekisodesi 3:11). Ma Yehofa yeepi en fu abi deki-ati. A yeepi en tu fu du a wooko di a be gi en. San o yeepi wan dopu baala fu abi deki-ati? A sa begi Yehofa fu a yeepi en. A mu e leisi Beibel ala dei tu. A mu e teke ten pakisei sama aini Beibel di be abi deki-ati. A sa akisi den owluman tu fu den yeepi en. Boiti dati a sa akisi den owluman sowtu wooko a sa du aini a kemeente. Wi e gi ala den dopu baala taanga-sikin fu abi deki-ati da den wooko enke fa den poi gi a kemeente.\n„YEHOFA . . . DE ANGA I”\n20, 21. (a) San David be membee Salomo? (b) Sowtu wini wi o fende te wi abi deki-ati?\n20 Kownu David be taigi Salomo taki Yehofa be o de anga en te enke a kaba meke a tempel (1 Koloniki 28:20). Salomo be musu fu e pakisei den sani di en dda taigi en. A be yonkuu neen meke a á be abi ondoofeni. Ma tokuso a á meke a sani de tapu en fu du a wooko di a be mu du. A soi taki a be abi deki-ati. Yehofa yeepi en fu meke a gendee tempel aini seibin yali anga afu.\n21 Leti enke fa Yehofa yeepi Salomo, a so a poi yeepi u fu abi deki-ati fu du a wooko di u mu du gi wi osufamii anga a kemeente (Yesaya 41:10, 13). Efi i soi deki-ati te yu e wooko gi Yehofa, a o belesi i nownow, anga a ten di e kon. Neen meke „tei ati, da i du a wooko” di a gi i.\n^ paragraaf 12 Yonkuuwan sa luku sowtu wooko den sa du aini a olikanisâsi efu den leisi a artikel di den e kai „Poti yeye marki fu man gi glori na yu Mekiman” di de aini a Saanantongo Wakititolen fu 15 yuli 2004.\nAbi deki-ati: Yu á mu meke feele tapu i fu wooko gi Yehofa. Fitoow Yehofa, da i du a wooko di a gi i


Leli wan sani fu den sani di be sikiifi fositen | Wakititolen\nLEISI AINI Acholitongo Bataks (Karo) Bataks (Simalungun) Bataks (Toba) Bauletongo Biak Bislamatongo Choltongo Chopi Drehu-tongo Fransitongo Garifunatongo Groenlandtongo Hmong (wit) Ibantongo Ingrisitongo Italiatongo Javaans Kambodyatongo Kaqchikel (Centraal) Karen (S’gaw) Kasaktongo Ketyuwatongo (Ankas) Ketyuwatongo (Ayakutyo) Ketyuwatongo (Kusko) Kikongotongo Kimbundutongo Kisitongo Krio Laostongo Lomwetongo Lukonsotongo Makuatongo Maltatongo Mamtongo Mapudunguntongo Masatektongo (Huwatala) Mauritius Kriorotongo Miksetongo Misotongo Nadautongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Navayotongo Ngaberetongo Ngangela Ni-weitongo Niastongo Nyanekatongo Nyungwe Okanisitongo Potogisitongo Quichua (Chimborazo) Quichua (Imbabura) Romani (Macedonië, cyrillisch) Romanitongo (Masedoniya) Romanitongo (Zuidsei fu Grikikondre) Runyankoretongo Rutorotongo Seisyel-èilanti Kriorotongo Senatongo Spanyorotongo Sramakatongo Sundaas Tahititongo Talapanektongo Totonaktongo Toyolabaltongo Tswatongo Tyokwetongo Tyuabotongo Tzeltaltongo Udgurtongo (sirilis-alfabet) Umbundutongo Urdutongo Urundtongo Walisitongo Wayuunaikitongo\n„Den sikiifi enke wan wasikoi gi wi di e libi na a kaba pisi fu a ten ya.”—1 KORENTESAMA 10:11.\nSINGI: 11, 61\nSAN I SA LELI FU DEN FOWTU DI DEN KOWNU YA MEKE?\nAsa anga Yowsafat\n1, 2. Saide wi o taki fu den fo kownu fu Yuda?\nEFU wan sama e waka ai fesi neen i si a gaata kai, yu o luku bun fa yu e waka fu iseefi a kai. A so a de tu taki te wi e poti pakisei a den fowtu di taawan meke, da dati e yeepi u fu wi á meke denseefi fowtu. U sa leli omen sani fu den sama di kai aini Beibel di be meke fowtu.\n2 Den Kownu di u be kai na a artikel a fesi be e dini Yehofa anga den hii ati. Ma tokuso, den meke gaan fowtu. Den toli fu den sikiifi aini Beibel fu u sa leli wan sani fu den. San u sa leli fu den sani di miti den? San u mu du fu wi á meke denseefi fowtu di den meke?—Leisi Romesama 15:4.\nSANI NAI WAKA BUN TE WI E FITOOW LIBISAMA\n3-5. (a) Sowtu fowtu Asa meke winsi fa a be e dini Yehofa anga en hii ati? (b) Saide Asa be fitoow libisama di Bayesa kon feti anga Yuda?\n3 Meke u taki fu Asa. A be fitoow Yehofa di wan miliyun Etiyopiya suudati kon feti anga Yuda. Ma a á fitoow Yehofa di a go feti anga Bayesa a kownu fu Islayeli. Asa á be wani Bayesa seeka Rama wan fu den pelensipali foto fu Islayeli fu a toon wan taanga foto. A foto ya be de koosube fu a kownukondee fu Yuda (2 Koloniki 16:1-3). Asa be e si enke a á be fowtu fu go suku yeepi na a kownu fu Siriya. Di Siriya go feti anga den foto fu Islayeli neen Bayesa „fika a gaan sikotu fu Rama wanten. A á meke en go doo. A so a fika a wooko de” (2 Koloniki 16:5). Kande Asa be e si enke a wan bun sani a du.\n4 Ma fa Yehofa be e si a sani di a du? Yehofa ati be boon di Asa á fitoow en. Neen meke a sende polofeiti Hanani go kaasi Asa. (Leisi 2 Koloniki 16:7-9.) Hanani taigi Asa taki: „Fanafu now taa kondee o feti anga i.” Asa be wini Rama, ma fanafu a ten de en anga a foluku fi en be abi fu feti anga omen kondee.\n5 Aini a artikel a fesi u be si taki Yehofa be lobi Asa. Gadu be si taki Asa be e dini en anga en hii ati, winsi fa Asa be e meke fowtu (1 Kownu 15:14). Ma toku di Asa á du sani anga koni, a á be poi koti pasi gi den bakapisi fu den sani di a du. Saide a á fitoow Yehofa a leisi ya, ma a fitoow enseefi anga taa sama? Kande Asa be e si enke a be sa wini a feti efu a be feti anga den a wan koni fasi. Kande a be aliki san taawan taigi en tu.\nU mu fitoow Yehofa ala yuu wi á mu fitoow useefi\n6. San a toli fu Asa e leli u?\n6 San wi e leli fu a fowtu di Asa meke? Ala yuu u mu fitoow Yehofa, wi á mu fitoow useefi. U mu begi en fu a yeepi u winsi sowtu polobelema e miti u. A bun fu pakisei a sani ya: Wi e suku fu losi polobelema enke fa u denki? Wi e luku fosi san Beibel taki da u puubei fu wooko anga san a taki? Meke u taki i famii á wani i go a komakandaa efuso kelen-komakandaa. Yu e begi Yehofa fu a yeepi i fu sabi san i mu du? Efu yu á be abi wooko wan hii pisiten neen i fende wan wooko, yu o taigi a basi taki i mu go a komakandaa ala wiki winsi fa a sani de sa meke i lasi a wooko? Winsi sowtu polobelema e miti u, wi á mu feegete san a psalm sikiifiman taki. A taki: „Meke Yehofa soi i fa i mu libi. Fitoow en, da a o yeepi i.”—Psalm 37:5\nSAN O PASA EFU WI E PAA ANGA SAMA DI NAI TYAI DENSEEFI BUN?\n7, 8. Sowtu fowtu Yowsafat be meke? San a be a bakapisi? (Luku a fowtow na a bigin.)\n7 Meke u taki now fu Yowsafat, a boi fu Asa. A be abi omen bun fasi di Yehofa be lobi. Di a be e fitoow Yehofa a omen bun sani a du. Ma a du wantu sani di á bun tu. Wan fu den sani ya, a di a meke en manpikin toow anga a umanpikin fu Akab, a ogii kownu. Bakaten Yowsafat go yeepi Akab feti anga Siriya winsi fa polofeiti Mikaya be bali en. Di a go na a feti, beina den Siriya suudati kii en (2 Koloniki 18:1-32). Di a daai go a Yelusalem baka polofeiti Yehu akisi en taki: „Saide yu e yeepi den sama di e du ogii? Saide i lobi den sama di buuse Yehofa?”—Leisi 2 Koloniki 19:1-3.\n8 Yowsafat leli wan sani fu a sani di be miti en? A teke san a polofeiti taigi en? Nono, a á kisi koni. Winsi fa a be lobi Yehofa, tokuso a go meke mati anga wan man di á be e dini Yehofa. A man ya a be kownu Ahasiya, a manpikin fu Akab. Yowsafat anga Ahasiya be meke wantu sipi. Ma den á wooko anga den fosi den booko.—2 Koloniki 20:35-37.\n9. San o pasa efu u wi e paa anga sama di á lobi Yehofa?\n9 San u sa leli fu a sani di miti Yowsafat? Yowsafat be e tyai enseefi bun. A be e „dini Yehofa anga en hii ati” (2 Koloniki 22:9). Ma a be e paa anga sama di á be lobi Yehofa, neen meke sani miti en aini en libi. Beina sama kii en. Ná feegete a Beibel nongo ya: „A sama di e waka anga koniman o koni, ma sani ná o go bun anga a sama di e waka anga donman” (Odo 13:20). U wani yeepi taawan fu sabi Yehofa. Ma efu u toon mati anga sama di nai dini en, ogii o miti u.\nYu e biibi taki Yehofa poi gi i san yu abi fanowdu?\n10. (a) San u sa leli fu Yowsafat te u wani toow? (b) San u mu holi a pakisei?\n10 San den sama di wani toow sa leli fu Yowsafat? Kande u bigin lobi wan sama di á lobi Yehofa fu di wi e si enke u ná o fende wan sama di e dini Yehofa fu toow. Efuso kande den famii fu u e gi u taanga-sikin namo fu toow fosi u gaandi. Yehofa meke wi anga a fii fu lobi wan sama so na tuu, ma efu wi á poi fende wan bun sama fu toow da san u mu du? Wan sani di sa yeepi u, a fu sidon pakisei san miti Yowsafat. A be lobi begi Yehofa fosi a du sani (2 Koloniki 18:4-6). Ma di a bigin paa anga Akab wan man di á be lobi Yehofa, neen Yowsafat bigin taangayesi Yehofa. Yowsafat be mu holi a pakisei taki „den ain fu Yehofa e luku lontu a hii goontapu fu si san e pasa, fu a sa koboloiki en kaakiti fu yeepi den sama di e dini en anga den hii ati” (2 Koloniki 16:9). Useefi á mu feegete taki Yehofa wani yeepi u. A sabi u, a sabi san e miti u. Boiti dati a lobi u. Yu e biibi taki Yehofa poi gi i san yu abi fanowdu? I sa biibi en, a o yeepi i.\nNá paa anga sama di nai dini Yehofa (Luku paragraaf 10)\nYU Á MU ABI HEIMEMBEE\n11, 12. (a) Fa Heskiya soi san be de neen ati? (b) Saide Yehofa gi Heskiya paadon?\n11 San u sa leli fu Heskiya? Yehofa be yeepi Heskiya fu a sabi san be de neen ati. (Leisi 2 Koloniki 32:31.) Heskiya be siki wan gaan siki, neen Gadu taigi en taki a o betee. Yehofa gi Heskiya wan maiki fu soi en taki a o yeepi en. A meke a koo di be de a wan taapu diipi go a baka. Bakaten, a gei enke den manpikin fu a kownu fu Babilon be wani sabi moo fu a wonduu ya. Neen meke den sende wantu man go a Heskiya (2 Kownu 20:8-13; 2 Koloniki 32:24). Yehofa á taigi Heskiya san a be mu du di den sama fu Babilon be o kon. Beibel taki Yehofa fika en fu luku san a be o du. Heskiya soi den man fu Babilon ala den gudu di a be abi. A sani ya e soi san be de a Heskiya ati. Saide u sa taki so?\n12 A tyali, ma Heskiya be kon abi heimembee. Neen meke „den bun di Gadu be du gi en á be e bigi gi en moo”. Beibel nai taki saide en manii be kengi. Kande a di a be wini den Asiriyasama efuso a di Yehofa be meke a betee. A kan tu taki a di a be kon abi balinen efuso gudu neen a be e fii enseefi. Winsi fa Heskiya dini Yehofa anga en hii ati, a be kon abi heimembee. A sani ya be meke Yehofa ati boon. Ma bakaten ’Heskiya soi sakafasi’, neen Yehofa gi en paadon.—2 Koloniki 32:25-27; Psalm 138:6.\nDen sani di wi e du te sama gafa u e soi san de a wi ati\n13, 14. (a) San o yeepi u fu sabi san de a wi ati? (b) San u mu du te sama e gafa u?\n13 San u sa leli fu a fowtu di Heskiya meke? Holi a pakisei taki a baka di Yehofa yeepi en fu a wini den Asiriyasama neen a kon abi heimembee. A baka di Yehofa meke a kon betee neen a bigin fii enseefi. San wi e du te sani e go bun anga u efuso te sama e gafa u? Den sani di wi e du e soi san de a wi ati. Kande wan baala seeka fu holi wan lezing gi omen sama. San a o du te sama gafa en?\n14 Ala yuu u mu holi san Yesesi taki a pakisei. A taki: „Te u du ala san den gi u fu du, da u mu taki: ’Wi a saafu di ná abi nawan fa. A san u be mu du u du’” (Lukasi 17:10). Holi a pakisei taki di Heskiya kon abi heimembee, a á be e teke en fu bigi moo taki Yehofa be yeepi en. San o yeepi u fu abi sakafasi te wan sama gafa u fu wan lezing di u holi? U sa teke ten pakisei san Yehofa du gi u, da u taigi den fa Yehofa yeepi u. Bika neen gi wi a Beibel anga en santa yeye fu holi a lezing.\nMEKE YEHOFA YEEPI I FU SABI SAN I MU DU\n15, 16. San tyai dede gi Yosiya?\n15 Enke lasiti, san wi e leli fu Yosiya? Yosiya a be wan bun kownu, ma toku a meke wan fowtu di tyai dede gi en. (Leisi 2 Koloniki 35:20-22.) San be pasa? Yosiya go feti anga kownu Neikow fu Egepte sosokaali. Neikow be taigi Yosiya taki a á wani feti anga en. Beibel taki a „Gadu be meke” Neikow taigi en den sani ya. Ma tokuso Yosiya go feti anga en. Na a sani de tyai dede gi en. Saide a go feti anga Neikow? Beibel nai taki saide Yosiya go feti anga Neikow.\n16 Yosiya be sa meke moiti fu sabi efu a Yehofa be sende Neikow fu wasikoi en. Fa a be sa du a sani ya? A be sa akisi Yelemiya, wan fu den polofeiti fu Yehofa (2 Koloniki 35:23, 25). Boiti dati, Yosiya be mu teke ten pakisei wantu sani. Anga den sama fu Karkemis Neikow be e go feti. Den sama ya á be e tan a Yelusalem. Yosiya á denki bun fosi a go feti anga Neikow. San a sani ya e leli u? Te wi abi wan polobelema, u mu meke moiti fu sabi san Yehofa wani u du.\n17. San u mu du te wi abi polobelema fu wi á meke a fowtu di Yosiya be meke?\n17 Te u mu du wan sani, u mu pakisei fosi san Beibel e taki fu a toli. A sani ya o yeepi u fu si fa u sa du san Beibel e taki. Son leisi a de fanowdu fu luku san den buku fu e taki fu a toli efuso akisi den owluman fu den poti wi a pasi. Meke u taki wan sisa toow anga wan man di nai dini Yehofa. Wan dei neen a seeka fu go a peleikiwooko (Toli 4:20). Ma a man á wani a go. A taigi en taki a langa den á du sani makandii, neen meke a wani tyai en go koi. A sisa e pakisei wantu tekisi di sa yeepi en fu du sani anga koni. A sabi taki a mu du a peleikiwooko bika a dati Gadu anga Yesesi wani (Mateyesi 28:19, 20; Toli 5:29). Ma ai pakisei tu taki wan uman mu saka enseefi neen man ondoo. Boiti dati a foluku fu Gadu mu fiti denseefi a taawan (Efeisesama 5:22-24; Filipisama 4:5). A tapu en man wani tapu en fu du a peleikiwooko? Efuso a wani en man wani go koi anga en a dei de? Wi enke a foluku fu Yehofa wani du san a lobi. Boiti dati u wani du sani anga koni tu.\nDINI YEHOFA ANGA I HII ATI DA YU O PIISII\n18. San wi e leli te u teke ten pakisei den toli fu den fo kownu fu Yuda di kai aini a artikel ya?\n18 Kande useefi o meke denseefi fowtu di den fo kownu ya be meke. Kande wi o (1) fitoow useefi, (2) paa anga sama di nai tyai denseefi bun (3) kon abi heimembee (4) du sani sondee fu luku fosi san Gadu wani u du. Ma tokuso, noiti u mu si enke wi á poi meke Yehofa piisii. Ai si den bun sani di wi e du, leti enke fa a be e si den bun sani di den fo kownu ya be du. Yehofa e si fa u lobi en, ai si taki u wani dini en anga u hii ati. Neen meke a poti den sowtu toli ya aini Beibel fu yeepi u fu wi á meke son fowtu. Meke u teke ten pakisei den toli ya. A so wi o soi taki ai bigi gi u taki Yehofa poti den aini a Beibel.\nLeli wan sani fu den sani di be sikiifi fositen


Yonkuuwan Fa u sa teke seeka fu dopu?| Sutudi\nLEISI AINI Afrikaans Basatongo (Kamerun) Bauletongo Bislamatongo Bulutongo Choltongo Dangmetongo Drehu-tongo Efiktongo Eksosatongo Ewetongo Fontongo Fransitongo Garifunatongo Gatongo Groenlandtongo Haiti Kriorotongo Hawsatongo Hmong (wit) Ibantongo Igbotongo Ingrisitongo Isokotongo Italiatongo Kabiyetongo Kambodyatongo Kaqchikel (Centraal) Karen (S’gaw) Kasaktongo Ketyuwatongo (Ankas) Ketyuwatongo (Ayakutyo) Ketyuwatongo (Kusko) Kikaondetongo Kikongotongo Kilubatongo Kimbundutongo Kisitongo Kisongetongo Kongotongo Krio Kwangalitongo Kwanyamatongo Lambatongo Laostongo Lingalatongo Lufaletongo Lundatongo Maltatongo Mambwe-Lungutongo Mamtongo Masatektongo (Huwatala) Mauritius Kriorotongo Misotongo Miyanmartongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Ndongatongo Ngaberetongo Ngangela Nidebeletongo Nisematongo Nyanekatongo Okanisitongo Otetelatongo Pidgin (Kameroen) Potogisitongo Quichua (Imbabura) Seisyel-èilanti Kriorotongo Sepeditongo Sesotho (Lesotho) Setswanatongo Sibembatongo Silositongo Sinyanyatongo Spanyorotongo Sramakatongo Sulutongo Swahilitongo (Kongo) Swatitongo Syitongatongo Tahititongo Talapanektongo Tiftongo Totonaktongo Toyolabaltongo Tsongatongo Tsyilubatongo Twitongo Tyokwetongo Tzeltaltongo Umbundutongo Urhobotongo Urundtongo Vendatongo Walisitongo Wayuunaikitongo Welshtongo Yorubatongo\n„Mi Gadu, mi e piisii fu du san i wani.”—PSALM 40:8.\nSINGI: 51, 58\nSan i mu du efi i wani sabi efu den sani di yu e leli tuu?\nFa wi e soi taki u santa? San e soi taki yu e dini Gadu anga i hii ati?\nSaide yu o moo lobi Yehofa te yu e sidon denki a dede fu Yesesi?\n1, 2. (a) Saide dopu pelensipali? (b) San wan sama mu sabi fosi a dopu? Saide a mu sabi a sani ya?\nYU A wan yonkuuwan di wani dopu? Dati na a moo bun sani di i sa du. Enke fa u be si aini a taa artikel, dopu a wan gaan sani. Te i dopu yu e soi taa sama taki i paamisi Yehofa taki yu o libi enke fa a wani. Dati wani taki ai hii libi yu o dini en. Ai soi tu taki a moo pelensipali sani gi i, na a dini di yu e dini Yehofa. Dopu a nawan lawlaw sani, neen meke fosi wan sama dopu, a mu fusutan a waaleiti bun. Boiti dati, neen seefi mu wani dopu, a mu fusutan san a wani taki tu fu paamisi Yehofa taki a o libi enke fa a wani.\n2 Kande yu e si enke yu á kaba fu dopu. Efuso kande yu e si enke i kaba, ma i mma anga i dda e si enke yu á kaba ete. Den e si enke i mu wakiti te i bigi moo. San i mu du? Yu á mu lasi ati. Koboloiki a ten di yu abi nownow fu teke seeka fu dopu. Meke moiti fu go a fesi anga den dii sani ya: (1) I biibi, (2) a fasi fa yu e tyai iseefi, anga (3) teke san Yehofa du gi i fu bigi.\n3, 4. San yonkuuwan sa leli fu Timotiyesi?\n3 Fa i be o piki den akisi ya? Saide mi e biibi taki wan Gadu de? Fa mi du sabi taki Beibel a Gadu Wowtu? Saide mi e holi den weiti fu Gadu? Den akisi ya o yeepi i fu du san a apostel Pawlesi be taki. A taki u mu meke moiti fu „sabi san na a pasi fu Gadu di bun, di e meke a piisii, di ná abi nawan fowtu” (Romesama 12:2). Saide u mu du a sani ya?\n4 A toli fu Timotiyesi o yeepi i. A be sabi a Wowtu fu Gadu. En mma anga en gaanmma be e leli en den sani di sikiifi aini. Tokuso Pawlesi taigi en taki: „I mu e du den sani di i leli, den sani di yu e biibi, bika sama be yeepi i fu si taki den sani ya tuu” (2 Timotiyesi 3:14, 15). Timotiyesi be e biibi den sani di a be e leli. A ná di en mma anga en gaanmma be e dwengi en meke a be e biibi, ma enseefi be e ondoosuku efu den sani di a be e leli be tuu. A be e sidon pakisei den sani di a be e leli tu.—Leisi Romesama 12:1.\n5, 6. Saide a bun fu leli fa i mu koboloiki i „fusutan” te i yonkuu?\n5 Ma yu noh? Kande i sabi a waaleiti wan pisi ten kaba. Efu a so, da i mu akisi iseefi saide yu e biibi den sani di yu e leli. A sani de o taanga i biibi. A o yeepi i fu yu á du sani fu di taa yonkuuwan e dwengi i, efuso fu di omen sama fu a goontapu e du en. Boiti dati a o yeepi i fi i denki fosi i du sani.\n6 Efi i sabi fa i mu koboloiki i „fusutan” te i yonkuu, yu o sabi san i mu piki te wan taa yonkuuwan akisi i taki: ’Fa i du sabi taki wan Gadu de? Efu Gadu lobi u, da saide a fika ogii fu e pasa? Efu a Gadu meke ala sani da, sama meke Gadu?’ Efi i gwenti sutudeli a Beibel, da i ná o buuya te den akisi i den sani ya, ma den akisi ya o gi i taanga-sikin fu ondoosuku Beibel moo bun.\n7-9. Fa den sani a Internet na a pisi „Wat leert de Bijbel echt?” o meke i biibi kon moo taanga?\n7 Efu yu abi a gwenti fu sutudeli Beibel, yu o sabi san i mu piki te sama akisi wan sani. Boiti dati i ná o buuya gawgaw. Ma i biibi o kon moo taanga (Toli 17:11). A olikanisâsi meke omen buku di e soi kiin taki a Gadu meke ala sani. A omen sama fende wini di den leisi kapitel 5 fu a buku Kon krosibei na Yehovah. A omen yonkuuwan fende wini tu fu a pisi a internet di den e kai „Wat leert de Bijbel echt? (werkbladen)”. I sa fende en a jw.org/nl na a pisi WAT DE BIJBEL LEERT. Ala den sani di yu o fende na a pisi ya o yeepi i fu taanga i biibi.\n8 Fu di i gwenti sutudeli Beibel, meke yu o man piki son akisi di sikiifi na a pisi de. Ma yu e biibi den sani di i leli? Den sani di sikiifi na a website, o yeepi i fu sidon denki wantu tekisi. Boiti dati den o gi i taanga-sikin fu sikiifi saide meke yu e biibi den sani di sikiifi aini Beibel. A sani de o yeepi i fu man taigi taawan san yu e biibi. Efi i poi go a internet na a pisi „Wat leert de bijbel echt?”, da yu o fende sani di i sa koboloiki te yu e sutudeli a Beibel. Den sani ya o taanga i biibi.\n9 I mu sabi saide yu e biibi den sani di i leli. Disi a wan fu den sani di i mu du fosi i dopu. Wan yonkuu sisa taki: „Fosi mi dopu, mi be teke ten sutudeli Beibel. A sani de yeepi mi fu si taki a disi na a tuu biibi. Dei fu dei mi biibi e moo taanga.”\nA FASI FA YU E TYAI ISEEFI\n10. Saide wan Kelesten di dopu mu du den sani di ai biibi?\n10 Beibel taki: „Efu wan sama e taki anga mofu taki ai biibi, ma a nai du sani fu soi taki ai biibi. Da a biibi fi en dede” (Yakowbesi 2:17). A den sani di yu e du, e soi efi i biibi taanga. ’A fasi fa yu e tyai iseefi anga den sani di yu e du, o soi taki yu a wan santa sama di e dini Gadu anga i hii ati.’—Leisi 2 Peitilisi 3:11.\n11. Fa wi e soi taki u santa?\n11 Fa wan sama e soi taki a santa? Te wan sama santa ai tyai enseefi a wan fasi di fiti. Pakisei fa sani be waka den sigisi mun di pasa. Di i be fii fu du wan sani di á bun, i be sidon denki fa Yehofa wani i tyai iseefi? (Hebrewsama 5:14) I sabi ete fa i be mu meke moiti fu du san Yehofa wani di taa yonkuuwan be wani i du wan sani di á bun? Taawan sa waka ai baka te den luku a fasi fa yu e tyai iseefi a sikoo? Yu e du san Yehofa wani efuso yu e du san den taa pikin e du fu di yu á wani den soso i? (1 Peitilisi 4:3, 4) Ala sama e meke fowtu. Son leisi ai taanga gi den sama di dini Yehofa omen yali kaba fu peleiki, fu di sen e kisi den. Ma wan sama di paamisi Yehofa taki a o libi enke fa a wani, nai sen taki en a wan Yehofa Kotoigi. A fasi fa ai tyai enseefi e soi taki a santa.\n12. San e soi taki yu e dini Gadu anga i hii ati? Fa u mu si den sani ya?\n12 San e soi taki yu e dini Gadu anga i hii ati? Wantu fu den sani ya, na a komakandaa di wi e go, anga a peleikiwooko. Ma a sa de taa sani tu, sani enke begi anga a sutudeli di wi e sutudeli. Sama nai si te wi e du den sani ya. Den sama di paamisi Yehofa taki den o libi enke fa a wani nai si den sani ya enke dwengi. Leti enke Kownu David den e taki: „Mi Gadu, mi e piisii fu du san i wani, a weiti fi i de aini mi ati.”—Psalm 40:8.\n13, 14. San o yeepi i fu go a fesi? Sowtu wini yonkuuwan fende di den du a sani ya?\n13 Efi i wani sabi san i mu du fu go a fesi, a be o bun fu pakisei den akisi ya: „Te yu e begi yu e taki san de a yu ati? A fasi fa yu e begi e soi taki i lobi Yehofa tuutuu? Sowtu toli yu e sutudeli? Yu e go a peleikiwooko winsi i mma anga i dda nai go?” Poti den sani di i wani du moo bun a pampila, sani enke begi, sutudeli anga peleiki.\n14 A omen yonkuuwan di be wani dopu fende wini di den sikiifi san den be wani du moo bun. Wan yonkuu sisa den e kai Tilda taki: „Mi be lobi sikiifi den sani di mi be wani du. Na a sani de yeepi mi fu du den sani di mi be wani du. Baka wan yali mi be kaba fu dopu.” Wan yonkuu baala den e kai Patrick be fende wini di a be du a sani ya tu. A taki: „Mi be sabi san mi wani du. Ma di mi sikiifi den, mi moo fende taanga-sikin fu den.”\nYu o dini Yehofa winsi i mma anga i dda nai dini en moo? (Luku paragraaf 15)\n15. Saide meke yu á mu dopu fu sama ede?\n15 Wan fu den pelensipali sani di i mu akisi iseefi na: „Mi o dini Yehofa winsi mi mma anga nda efuso den mati fu mi nai dini en moo?” Te i paamisi Yehofa taki yu o libi enke fa a wani, neen i dopu, yu anga Yehofa e toon mati. Neen meke a ná fi i mma anga i dda ede meke yu e dini Yehofa. A ná fu den mati fi i ede yu e dini en tu. Te yu e meke moiti fu tyai iseefi enke wan santa sama di e dini Gadu anga en hii ati, yu e soi taki yu e biibi taki a disi na a tuu biibi. A sani de e soi tu taki i wani libi enke fa Yehofa wani. Den sani ya o seeka i fu dopu.\nTEKE SAN YEHOFA E DU GI I FU BIGI\n16, 17. (a) San mu gi wan sama taanga-sikin fu toon Kelesten? (b) Sowtu ageisitoli e soi taki u mu teke a dede di Yehofa meke Yesesi dede gi u fu bigi?\n16 Wan leisi wan man di be sabi a Weiti fu Mosesi bun be akisi Yesesi taki: „Ondu fu den Weiti fu Gadu na a moo gaanwan?” Yesesi piki en taki: „I mu lobi i Gadu Yehofa anga i hii ati, i hii libi anga ala i fusutan” (Mateyesi 22:35-37). Yesesi taki na a lobi di wan sama lobi Yehofa mu meke a wani dopu. Na a sani de mu meke a wani toon wan Kelesten. Te wi e teke ten denki fu a dede di Yehofa meke Yesesi kon dede gi u, a sani de e meke u moo lobi en. Na a sani ya na a moo gaan sani di Yehofa du fu soi taki a lobi u. (Leisi 2 Korentesama 5:14, 15; 1 Yohanisi 4:9, 19.) Te yu e sidon pakisei a sani ya, a o gi i taanga-sikin fu du sani fu soi taki a sani di Yehofa du e bigi gi i.\n17 A dede di Yehofa meke Yesesi dede gi u de enke te sama du i wan gaan bun. Kon u taki i be e dede a wataa neen wan sama puu i. San i be o du? I be o go a osu, dee i sikin, da i feegete a sani di a sama du gi i? Noiti! A be o bigi i taki a sama puu yu a wataa. A leti so a mu e bigi gi u taki Yehofa meke Yesesi dede gi u. Den fii wi fu sondu anga dede. Efu den á be du a sani ya gi u wi á be o abi a okasi fu libi fu teego aini wan paladeisi.\n18, 19. (a) Saide meke yu á mu feele fu dini Yehofa? (b) Fa a dini di yu o dini Yehofa o meke i libi kon moo bun?\n18 A sani di Yehofa du gi i, e bigi gi i? Efu ai bigi gi i, i sa paamisi Yehofa taki yu o libi enke fa a wani, da i dopu. Te i paamisi Yehofa taki yu o libi enke fa a wani, da a fu teego yu o dini. I mu feele fu paamisi Yehofa a sani ya? Nono! Yehofa wani sani waka bun anga i. A o pai den sama di e libi enke fa a wani (Hebrewsama 11:6). Te i dopu, i libi o waka moo bun! Wan baala fu 24 yali di be dopu fosi a be abi 10 yali taki: „Kande mi be o fusutan son sani moo bun efu mi á be dopu yonkuuyonkuu. Ma a paamisi di mi be paamisi Yehofa taki mi o libi enke fa a wani, yeepi mi fu mi á feti a gudu baka.”\n19 Yehofa wani sani go bun anga i. Ma Saatan nai booko en ede anga i. I ná o fende nawan wini efi i waka neen baka. I si enke a o poi gi i wan sani di enseefi ná abi? A á poi paamisi i nawan bun sani, bika sani ná o waka bun gi en aini a ten di e kon. A wan kodo sani di a sa gi i a dede, bika a o dede aini a ten di e kon.—Openbaring 20:10.\n20. Fa wan yonkuuwan sa teke seeka fu dopu? (Luku a faki „Fa i sa go a fesi.”)\n20 A paamisi di yu o paamisi Yehofa taki yu o libi enke fa a wani na a moo bun sani di i be sa du aini i libi. I kaba fu du a sani ya? Efi i kaba, yu á mu feele fu paamisi Yehofa taki yu o libi enke fa a wani. Ma efi i si enke yu a kaba, da i mu du den sani di u taki aini a artikel ya fi i biibi sa kon moo taanga. Pawlesi be taigi den baala fu Filipi taki den mu e meke moiti fu go a fesi (Filipisama 3:16). Di yu o du den sani di sikiifi aini a artikel ya, te fi i denki iseefi o wani paamisi Yehofa taki yu o dini en. Boiti dati, yu o kaba fu dopu.\nFA I SA GO A FESI\nDen artikel ya de aini a Ontwaakt! na „Yongusma e aksi”\n„Hoe kan ik beter leren bidden?”—november 2008\n„Hoe maak ik Bijbellezen leuker?”—april 2009\n„Wie ben ik?”—oktober 2011\n„Hoe maak ik Bijbellezen leuker?”—februari 2012\n„Waarom zou ik naar de vergaderingen gaan?”—april 2012\nDen artikel ya de aini a buku Wat jonge mensen vragen—Praktische antwoorden\n„Hoe kan ik leren de dienst voor God leuk te vinden?”—kapitel 38\n„Waarom is het zo moeilijk om over mijn geloof te praten?”—kapitel 17\n„Waarom zou ik me aan Bijbelse maatstaven houden?”—kapitel 34\n„Hoe kan ik een vriend van God worden?”—kapitel 35\n„Zal ik me laten dopen?”—kapitel 37


On ten u sa taki wan sama fii tuutuu? | Wakititolen\nA Wakititolen (anga sutudi-artikel) | april 2018\nFa u sa komoto a katibo?\n„Efu a Manpikin puu wi a katibo, wi o fii tuutuu.”—YOHANISI 8:36.\nSINGI: 54, 36\nSan Gadu gi libisama pasi fu du?\nSan poti libisama a katibo?\nSowtu katibo Yesesi taki a o puu wi? San u mu du fu Yesesi puu wi a katibo?\n1, 2. (a) San sama e du fu di den wani fii? (b) Fa sani e waka te den e du den sani ya?\nAINI a ten ya, a omen sama e taki fu a libi di den mu libi aseefi fasi anga ala sama. Son sama á wani taawan libi ogii anga den. Boiti dati den á wani pina moo. Taawan wani taki san den wani, du san den wani efuso tan a pe den wani. Ná ala se fu goontapu sama wani fii.\n2 Fu di sama wani fii meke den e go waka a sitaati. Taawan e puubei fu teke kondee abaa. Ma i si enke den sani ya e yeepi den fu fende san den wani? Nono. Gaanse leisi a den sani ya e meke a libi moo banowtu den. Den e tyai dede gi den tu. Kownu Salomo be abi leti di a taki a Peleikiman 8:9 taki: „Fanafu di libisama bigin tii taa libisama, sani nai waka bun gi den.”\n3. San u mu du efu u wani de koloku?\n3 Beibel e soi san u mu du efu u wani de koloku. A disipel Yakowbesi be taki: „Efu wan sama e luku finifini san sikiifi aini a weiti di ná abi fowtu, di e puu sama a katibo, neen ai du san a weiti ya taki . . . a o de koloku” (Yakowbesi 1:25). A Yehofa abi a weiti di ná abi nawan fowtu. Neen na a moo bun sama di sabi san wi abi fanowdu fu de koloku. Adan anga Efa á be de a katibo di Yehofa meke den. Den be abi ala san den be abi fanowdu fu de koloku.\nA TEN DI LIBISAMA BE FII\n4. Saide u sa taki Adan anga Efa be fii? (Luku a fowtow na a bigin.)\n4 Te u leisi Genesesi kapitel 1 anga 2, da wi e leisi taki Adan anga Efa be fii tuutuu. Na a libi de, sama wani aini a ten ya. Den be abi ala san den be abi fanowdu. Nawan sama be e libi ogii anga den. Den á be e booko den ede anga nyanyan, wooko, siki anga dede (Genesesi 1:27-29; 2:8, 9, 15). Ma dati wani taki den be sa taki san bun anga san á bun? Meke u luku a toli ya moo fini.\n5. San wi abi fanowdu efu u wani fii?\n5 A omen sama e denki taki a wan enkii fasi fa den sa fii, a te den man du ala san den wani sondee fu booko den ede anga san den e du. Wan buku (The World Book Encyclopedia) taki: „Te wan sama fii, a abi a okasi fu du san a wani.” A buku ya taki solanga lanti nai meke weiti di á de fanowdu efuso weiti di e fooseli sama, da sani o waka bun gi ala sama. A sani ya e soi taki son weiti de fanowdu fu meke ala sama fii. Ma sama mu luku efu wan weiti de fanowdu efuso bun?\n6. (a) Saide u sa taki sama á de di fii enke Yehofa? (b) San libisama ná abi a leti fu du?\n6 U mu holi a pakisei taki nawan sama poi tapu Yehofa fu du san a wani. Saide? Bika neen meke ala sani. Boiti dati neen na a Moo Gaan Gadu fu hemel anga goontapu (1 Timotiyesi 1:17; Openbaring 4:11). Kownu David be koboloiki moin wowtu fu taki fu a makiti di Yehofa abi. (Leisi 1 Koloniki 29:11, 12.) Yehofa poti weiti gi den engel di e tan a hemel anga ala libisama di e tan a goontapu. Winsi fa den sa du san den wani anga den libi, tokuso a ná den abi a leti fu taki san bun anga san á bun. Yehofa wani u fusutan taki neen wawan abi a leti fu taki efu wan weiti de fanowdu anga efu a bun. Fanafu a bigin Yehofa be poti weiti gi den sani di a meke.\n7. San a wantu sani di u mu du fu meke a libi switi gi u?\n7 Winsi fa Adan anga Efa be fii, toku den be abi fu du son sani fu tan a libi. A omen fu den sani ya á be taanga gi den fu du. Efu den be wani tan a libi, den be mu e boo, den be mu e nyan, den be mu e siibi tu. Ma a sani ya be wani taki den be de a sitaafu? Nono. Yehofa sabi taki den sani ya be o meke a libi moo switi gi den (Psalm 104:14, 15; Peleikiman 3:12, 13). Ala wi e fii bun te wi e hali boo, te wi e nyan den sani di u lobi anga te wi e siibi bun a neti. U nai fii enke u de a katibo te wi e du den sani ya. A letiso Adan anga Efa á be e fii enke den de a katibo te den be e du den sani ya.\n8. San Yehofa be taigi Adan anga Efa fu du? Saide a taigi den fu du den sani ya?\n8 Yehofa be taigi Adan anga Efa kiin san den be mu du. A be taigi den taki den mu meke pikin fuu a goontapu, da den solugu a goontapu (Genesesi 1:28). A sani ya wani taki den be de a dwengi? Nono! A sani ya be o gi den a okasi fu meke a hii goontapu toon wan paladeisi. Aini a paladeisi ya den anga den pikin fu den be o tan fu teego. Na a sani ya Gadu be abi a pakisei gi libisama (Yesaya 45:18). Aini a ten ya, te sama á toow a ná taangayesi den e taangayesi Gadu. Den nai taangayesi en tu efu den á meke pikin. Taawan e toow, da den e meke pikin winsi fa den sabi taki den o abi booko-ede (1 Korentesama 7:36-38). Saide? A fu di den sabi taki den sani ya sa meke den piisii (Psalm 127:3). Efu Adan anga Efa be aliki Yehofa, a toowlibi fu den be o waka bun. A osufamii fu den be o de koloku fu teego.\n9. Saide a weiti fu Gadu di sikiifi a Genesesi 2:17 be bun?\n9 Yehofa be gi Adan anga Efa wan weiti. A be taigi den san o pasa efu den ná aliki en. A taigi den taki: „A bon di den e kai sabi bun anga ogii, yu á mu nyan a sii fi en, bika a dei di yu o nyan en, yu o dede namo” (Genesesi 2:17). A weiti ya be de fanowdu? A weiti ya be e fooseli den? A weiti ya be o meke den á fii moo? Nono. A omen sabiman fu Beibel taki a di Gadu koni meke a gi Adan anga Efa a weiti ya. Wan fu den taki a weiti ya be e soi taki ’a Gadu wawan sabi san bun gi libisama anga san á bun gi den. Efu libisama wani sani waka bun gi den, den mu biibi Gadu da den du san a taki. Efu den á wani aliki en, a denseefi o abi fu taki san bun anga san á bun’. Ma libisama á poi du a sani ya.\nA sani di Adan anga Efa du tyai ogii gi den! (Luku paragraaf 9-12)\n10. Saide u sa taki te wan sama abi a leti fu taki san bun anga san á bun anga te a man du san a wani anga en libi, a ná aseefi?\nA Yehofa wawan abi a leti fu taki san bun anga san á bun\n10 Son sama e taki Yehofa be e fooseli Adan, bika a á be poi du ala san a wani. Ma te wan sama abi a leti fu taki san bun anga san á bun anga te a man du san a wani anga en libi, a ná aseefi. Na Adan anga Efa seefi be mu luku efu den o du san Yehofa taki. Ma a Yehofa wawan abi a leti fu taki san bun anga san á bun. ’A bon fu sabi bun anga ogii’ be e soi Adan anga Efa taki a Yehofa abi leti fu du a sani ya (Genesesi 2:9). A ná ala yuu wi e sabi fa sani o waka te u du wan sani. Wi á poi taki na ala san wi o du o waka bun. Neen meke winsi wi e si enke wi e du wan bun sani, toku son leisi a sa tyai ogii gi u bakaten (Odo 14:12). A sani ya e soi taki a ná ala sani libisama poi du. Di Yehofa gi Adan anga Efa a weiti taki den á mu nyan a sii fu a bon fu sabi bun anga ogii, a wani a be wani leli den taki den mu aliki en efu den wani fii fu alaten. Ma san Adan anga Efa du?\n11, 12. Saide a sani di Adan anga Efa du tyai ogii gi den? Gi wan ageisitoli.\n11 A wan tyali sani taki Adan anga Efa taangayesi Yehofa. Efa aliki san Didibii taigi en. Didibii be taigi en taki: „Wi ain o opo, wi o kon de enke Gadu, wi o sabi san bun anga san ogii” (Genesesi 3:5). Adan anga Efa kon moo fii di den aliki Saatan? Nono. Den kon si taki sani nai waka bun gi libisama te den ná aliki Yehofa (Genesesi 3:16-19). Saide sani e miti libisama te den ná aliki Yehofa? Bika Yehofa á gi den pasi fu taki san bun anga san ogii.—Leisi Odo 20:24; Yelemiya 10:23.\n12 I mu si a toli ya enke te wan sama e fee wan opalani. Efu a wani a opalani doo pe a mu go, a mu fee a opalani go na a se de. A mu wooko anga den sani fu a opalani di e yeepi en fu sabi pe a de. Boiti dati a mu e taki anga den sama di e wooko a den opalani goon. Ma efu a ná aliki den, neen a du san a wani, ogii sa miti en. Adan anga Efa du sani enke fa denseefi be wani. Den poti den sani di Yehofa taigi den a wan se. Fa sani waka gi den? Ogii miti den. A sani di den du tyai sondu anga dede gi den anga ala den bakapikin fu den (Romesama 5:12). Adan anga Efa á kon moo fii di denseefi teke a faantiwowtu fu taki san bun anga san ogii. A denseefi den poti a tyotyo.\nSAN WAN SAMA MU DU EFU A WANI FII TUUTUU?\n13, 14. San wan sama mu du efu a wani fii tuutuu?\n13 Son sama e denki taki a libi be o moo bun efu sama be sa du ala san den wani. Ma a tuu? A tuu taki wi o fende son wini efu u man du ala san u wani. Ma pakisei a sani ya: Fa a goontapu be o de efu weiti á be de? Wan buku (The World Book Encyclopedia) taki den weiti fu den kondee á makiliki fu holi. Bika na a wan se den wani meke sama fii, ma na a taase den e tapu sama fu du ala san den wani. A sani ya á makiliki bika a omen weiti de. Pakisei omen afukati anga omen kuutubakaa de fanowdu fu yeepi sama fu fusutan den weiti ya anga fu du san den weiti ya e taki.\n14 Yesesi be taki san u mu du efu u wani fii tuutuu. A taki: „Efu wi e du san mi taki, da wi a mi bakaman tuutuu. Wi o sabi a tuu, da a tuu o meke u fii” (Yohanisi 8:31, 32). A sani ya e soi taki efu u wani fii, u mu du tu sani. A fosi sani di u mu du, na a wooko di u mu wooko anga den leli fu Yesesi. A taa sani di u mu du, a wan bakaman fu Yesesi u mu toon. A den sani ya o puu wi a katibo. Ma sowtu katibo wi o komoto? Yesesi taki: „Ala sama di e sondu, a wan saafu fu sondu. Ma efu a Manpikin puu wi a katibo, wi o fii tuutuu.”—Yohanisi 8:34, 36.\n15. Saide a Yesesi man puu wi a katibo tuutuu?\n15 Yesesi paamisi den bakaman fi en taki a o fii den. A fii di Yesesi o fii den bun moo a fii di omen sama wani aini a ten ya. Yesesi be taki: „Efu a Manpikin puu wi a katibo, wi o fii tuutuu.” Yesesi be taki fu a fii di a o fii wi fu sondu. A sondu na a moo gaan sani di e fooseli libisama. Saide wi a saafu fu sondu? Sondu e meke wi e du sani di á bun. Ai tapu u fu du den sani di u sabi taki bun efuso di o tyai wini gi u. Sondu e tyai dede, booko ede, pen anga pina gi u tu (Romesama 6:23). Apostel Pawlesi be sabi san a wani taki fu de wan saafu fu sondu. (Leisi Romesama 7:21-25.) A te u ná abi sondu moo, fosi wi o fii enke fa Adan anga Efa be fii na a bigin.\n16. On ten wi o fii tuutuu?\n16 Yesesi be taki „efu wi e du san a taki”. A sani ya e soi taki efu u wani Yesesi puu wi a katibo, u mu du wantu sani. Sowtu sani? Enke Kelesten u paamisi Yehofa taki wi o libi enke fa a wani. U ná o teli useefi moo. U de kabakaba fu wooko anga den weiti di Yesesi gi u tu (Mateyesi 16:24). Yesesi paamisi u taki wi o fii tuutuu aini a ten di e kon. Na a ten de wi o si ala den wini fu a dede di Yesesi dede gi u.\n17. (a) San o yeepi u fu de koloku? (b) San wi o luku aini a taa artikel?\n17 Efu u wani de koloku, u mu wooko anga den leli fu Yesesi. Efu u du a sani ya, wi o fii fu sondu anga dede. (Leisi Romesama 8:1, 2, 20, 21.) Aini a taa artikel, wi o si fa u sa du sani anga koni di Yehofa fii wi. A sani ya o yeepi u fu gi Yehofa gaandi fu teego, a Gadu di e meke sama fii.\nWinsi fa libisama fii, toku den á poi du ala san den wani. Ala sama poi taki san den wani du anga den libi. Ma den ná abi a leti fu taki san bun anga san ogii\nFosi Adan anga Efa sondu den be fii tuutuu, winsi fa den be mu du san Gadu taki. Aini a ten ya wi o komoto a katibo te wi e wooko anga den leli fu Yesesi anga te u toon en bakaman. Aini a ten di e kon wi o fii fu sondu anga dede te u de aini a paladeisi\nDini Yehofa, a Gadu di e meke sama fii\nWaka a Yehofa baka, a Gadu di e gi taawan taanga-sikin\n„U mu gi useefi taanga-sikin o moo wi e si a dei e koosube”\nYonkuuwan, yu e meke moiti fu du moo gi Yehofa?\nText Fasi fa i sa download sani A WAKITITOLEN (ANGA SUTUDI-ARTIKEL) april 2018\nA WAKITITOLEN (ANGA SUTUDI-ARTIKEL) april 2018


Popokandaa—Ná meke Saatan koli i\nWan feyanti e feti anga i. A feyanti ya a Saatan. A abi wan kofaliki fetisani. A fetisani ya e poli a fasi fa sama e denki. San na a fetisani ya? Popokandaa.\nApostel Pawlesi be sabi taki Saatan e koli sama anga den popokandaa fi en, ma a ná ala Kelesten be e fusutan a sani ya. Son Kelesten be e si enke Saatan ná o poi kisi den anga den popokandaa fi en, bika den be e si enke den biibi taanga (1 Korentesama 10:12). Neen meke Pawlesi be taigi den taki: „Mi e feele taki sama o poli u fusutan, enke fa a sineki koli Efa a wan koni fasi. Da u ná o de leti-ati sama moo, u ná o de kiinkiin gi Kelestesi enke fa a fiti moo.”—2 Korentesama 11:3.\nDen sani di Pawlesi taki e soi san sa pasa te wi e si enke Saatan ná o poi koli u. Efu wi á wani Saatan koli u anga den popokandaa fi en, da u mu sabi saide u mu luku bun anga den. U mu sabi san u mu du fu a á kisi u tu.\nSAIDE U MU LUKU BUN ANGA POPOKANDAA?\nA popokandaa di wi o taki fi en aini a artikel ya, a den sani di sama e taki efuso du fu koli taawan fu den denki efuso libi a wan fasi di á fiti. Wan buku den e kai Propaganda and Persuasion e soi taki ’popokandaa a ná bun sani, a sa du ogii anga taawan. A bidiigi den e bidiigi taawan anga popokandaa’. Son sama taki popokandaa ’a lei, koli taawan efuso buuya taawan fusutan’.\nPopokandaa a ná wan bun sani, bika a sa poli i denki pikinpikin, sondee fi i sabi. U sa si a sani ya enke wan gasi di wi á poi si efuso sumee. Ma te i hali a gasi ya go aini i sikin a sa kii yu. Wan koniman den kai Vance Packard di ondoosuku a fasi fa libisama e tyai denseefi be taki popokandaa abi kaakiti na a fasi fa wi e tyai useefi „moo enke fa u denki”. Wan taa koniman be taki popokandaa meke sama du omen ogii. A meke wan hii nasi sama dede, a tyai feti, a meke sama pina taawan fu wan taa nasi efuso keliki.—Easily Led—A History of Propaganda.\nEfu libisama sa koli u anga den popokandaa di den e meke da yu á si enke Saatan moo kofaliki noh? A sabi libisama senten di den meke. Boiti dati nownow neen e tii a „goontapu”, neen meke na a hii goontapu a sa paati den lei fi en (1 Yohanisi 5:19; Yohanisi 8:44). Saatan „beendi” omen sama „fusutan” fu di „ai koli sama a hii goontapu” anga den popokandaa fi en (2 Korentesama 4:4; Openbaring 12:9). San u mu du fu a á koli wi anga den popokandaa fi en?\nTAANGA I BIIBI\nYesesi leli u taki wan makiliki fasi de di sa yeepi u fu sama á koli u anga den popokandaa fu den. A taki: „Wi o sabi a tuu, da a tuu o meke u fii” (Yohanisi 8:31, 32). Te den feyanti e paati lei, wan suudati mu sabi pe a mu go fu sabi fa sani de tuutuu. Da pe u sa go fu sabi fa sani de tuutuu? Yehofa soi wi a tuu aini en Wowtu. Aini a Beibel wi e fende ala den sani di o yeepi u fu Saatan á fende u koli anga den lei di ai paati.—2 Timotiyesi 3:16, 17.\nSaatan sabi a sani ya. Neen meke ai meke a goontapu fi en di ai tii, puu u pakisei na a leisi anga a sutudeli di u mu sutudeli Beibel. Ná meke Saatan koli i anga den lei fi en (Efeisesama 6:11). A á sai fu sabi den moo pelensipali leli fu Beibel. U mu meke moiti fu sabi den leli fu Beibel finifini (Efeisesama 3:18). Noam Chomsky, wan man di e sikiifi buku taki: „Nawan sama o poti a tuu aini yu ede gi i. A iseefi mu meke moiti fu sabi a tuu.” Neen meke efi i wani „sabi a tuu” i mu e „ondoosuku Gadu buku finifini ala dei”.—Toli 17:11.\nEfu wi á wani Saatan koli u anga den popokandaa fi en, da u mu sabi saide u mu luku bun anga den. U mu sabi san u mu du fu a á kisi u tu\nSaatan á wani i teke i ten pakisei efu wan sani di i yee a tuu. Saide? We ’te wan sama yee wan sani neen ai teke ten pakisei efu a sani di a yee tuu, sama di e meke popokandaa nai poi koli en’ (Media and Society in the Twentieth Century). A ná ala san i yee i mu biibi. I mu wegi en luku fosi efu a tuu (Odo 14:15). Gadu gi u „fusutan” di e yeepi u fu denki, neen meke u mu koboloiki en fu taanga u biibi.—Odo 2:10-15; Romesama 12:1, 2.\nNÁ GWE FIKA DEN BAALA ANGA SISA\nTe wan suudati poti pakisei a den sani di den feyanti fi en e taki, ai feele. A nai wani feti moo. Den sani di den feyanti e taki sa meke den suudati di de na a wan se feti anga denseefi. A sa meke den naki paati tu. Wan bigiman fu suudati fu Doisilikondee taki, wan fu den sani di meke Doisilikondee lasi a Fosi Goontapu Feti, a popokandaa. A taki den popokandaa fu den feyanti be meke sama feele te neen den buuya. Saatan e koboloiki a sani ya tu fu meke Kelesten á libi na a wan moo. Ai du ala san a man fu meke u gwe fika a olikanisâsi fu Yehofa. A wani u biibi taki a olikanisâsi fu Yehofa nai du sani a wan leti fasi.\nNá meke sama koli i. Aliki san Gadu taigi u aini en Wowtu. Meke moiti fu libi na a wan anga i baala anga sisa. Beibel e gi u taanga-sikin fu „gi taawan paadon anga u hii ati”. A taki wi á mu daaidaai fu meke en bun anga taawan (Kolosesama 3:13, 14; Mateyesi 5:23, 24). Ai gi u taanga-sikin tu taki wi á mu tan da u nai paa anga u baala anga sisa (Odo 18:1). Meke moiti fu de seekaseeka te Saatan wani koli i anga den popokandaa fi en. Akisi iseefi taki: ’San mi be du a lasiti leisi di wan baala be du wan hati sani anga mi? Mi du wan sani di meke Gadu piisii efuso wan sani di meke Saatan piisii?’—Galasiyasama 5:16-26; Efeisesama 2:2, 3.\nFITOOW A OLIKANISÂSI FU YEHOFA\nWan suudati di nai holibaka gi en fesiman, ná o feti anga en hii ati. Neen meke feyanti e paati lei fu meke den suudati á fitoow den fesiman moo. Te a fesiman meke wan fowtu, den feyanti e fende wan olo fu kuutu en. Den e taki: „Wi á mu fitoow en. Wi á mu meke a tyai u go kii.” Na aseefi sani Saatan e du. Ai puubei fu meke yu á fitoow den sama di Yehofa poti fu tii en foluku.\nSan i mu du fu a sani ya á miti i? Yu á mu fika a olikanisâsi fu Yehofa. Holibaka gi den man di e tii a foluku fu Gadu, winsi den na sondu sama (1 Tesalonikasama 5:12, 13). Son leisi son sama di gwe fika Yehofa anga taa sama di wani koli a foluku fu Yehofa, e paati lei fu a olikanisâsi (Titesi 1:10). Winsi a gei den sani di den e taki tuu, tokuso „wi á mu meke sama koli wi” (2 Tesalonikasama 2:2). Du san Pawlesi be taigi Timotiyesi: „I mu tan du den sani di i leli”. Ná feegete „sama leli i den sani ya” (2 Timotiyesi 3:14, 15). Pakisei ala den sani di e soi taki i sa biibi a koni saafu di Yehofa poti pikinmoo wan ondoo yali kaba fu leli wi a tuu.—Mateyesi 24:45-47; Hebrewsama 13:7, 17.\nSaatan e du sani anga u fu meke u gwe fika Yehofa tu. Son leisi ai du sani fu meke u feele. Fosi „sama be e meke popokandaa fu meke taawan feele” (Easily Led—A History of Propaganda). Philip M. Taylor a wan koniman fu Ingiisikondee. A man ya taki den Asiriyasama be e du ogii anga den feyanti fu den. Den be e taigi den omen sani fu meke den feele tu. Saatan e du aseefi sani. Ai koboloiki a feele di sama e feele taawan, tesi anga a feele di sama e feele fu dede, fu tapu sama fu dini Yehofa.—Yesaya 8:12; Yelemiya 42:11; Hebrewsama 2:15.\nYu á mu meke Saatan kisi yu anga a sani ya. Yesesi taki: „Wi á mu feele den sama di poi kii wi, da baka dati den á poi du nawan sani anga u moo” (Lukasi 12:4). Biibi anga i hii ati taki Yehofa o du san a paamisi. A paamisi taki a o gi u „a kaakiti di bigi pasa maiki” fu pasa den tesi fu Saatan.—2 Korentesama 4:7-9; 1 Peitilisi 3:14.\nSon leisi wi o fii enke u swaki. Kande wi e feele tu. Ma yu á mu feegete san Yehofa be taigi Yowsuwa: „Yu á mu feele te da i sikin e dansi, bika winsi pe yu e go, i Gadu Yehofa de anga i” (Yowsuwa 1:9). Te yu e feele, begi Yehofa wantenwanten, da i taigi en san e gi i booko-ede. I sa biibi taki „a freide fu Gadu di libisama á poi fusutan o kibii wi ati anga u fusutan”. A sani ya o yeepi i fu yu á gi abaa winsi san Saatan e du fu koli i.—Filipisama 4:6, 7, 13.\nYu e membee ete san Rabsakei, a bosikopuman fu den Asiriyasama be du fu meke a foluku fu Gadu feele? A be taigi den taki nawan sama o poi yeepi den te Asiriya o kon feti anga den. A be wani den biibi taki Yehofa seefi á be o poi yeepi den. A taki a Yehofa be sende den Asiriyasama fu go feti anga Yelusalem. Ma san Yehofa taigi en foluku? A taki: „Yu á mu feele den sani di i yee. Yu á mu feele den sani di den bosikopuman fu Asiriya taki fu wisiwasi mi” (2 Kownu 18:22-25; 19:6). Neen a sende wan engel fu kii 185.000 Asiriya suudati aini wan neti.—2 Kownu 19:35.\nSOI TAKI I KONI, ALIKI YEHOFA ALA YUU\nI luku wan felon kaba di e soi fa sama e koli wan taawan sondee fu á sabi? Kande i wani bali taigi en taki: ’Ná biibi en! A lei ai lei!’ Ná so noh? Na aseefi sani den engel e du te Saatan e koli i. I mu si enke den e taigi i taki: „Ná biibi den lei fu Saatan!”\nYu á mu biibi den popokandaa fu Saatan (Odo 26:24, 25). Aliki Yehofa, fitoow en ala yuu (Odo 3:5-7). A lobi i, neen meke ai taigi i taki: „Mi manpikin, soi taki i koni. Meke mi piisii, da mi o poi piki a sama di e soso mi” (Odo 27:11). Efi i du a sani ya, Saatan ná o poi koli i anga den lei fi en.


San i mu holi a pakisei te i wani du wan sani? | Wakititolen\nLEISI AINI Afrikaans Bataks (Karo) Bataks (Toba) Bauletongo Biak Bislamatongo Choltongo Dangmetongo Drehu-tongo Eksosatongo Ewetongo Fontongo Fransitongo Garifunatongo Gatongo Groenlandtongo Haiti Kriorotongo Hmong (wit) Ibantongo Ingrisitongo Italiatongo Javaans Kaktikuel-tongo Kambodyatongo Karen (S’gaw) Kasaktongo Ketyuwatongo (Ankas) Ketyuwatongo (Ayakutyo) Ketyuwatongo (Kusko) Kikaondetongo Kikongotongo Kilubatongo Kimbundutongo Kisitongo Kisongetongo Kongotongo Krio Kwangalitongo Kwanyamatongo Lambatongo Laostongo Lingalatongo Lufaletongo Lundatongo Maltatongo Mambwe-Lungutongo Mamtongo Masatektongo (Huwatala) Mauritius Kriorotongo Miksetongo Misotongo Miyanmartongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Ndongatongo Ngaberetongo Ngangela Niastongo Nidebeletongo Nisematongo Nyanekatongo Okanisitongo Otetelatongo Pidgin (Kameroen) Potogisitongo Quichua (Imbabura) Seisyel-èilanti Kriorotongo Sepeditongo Sesotho (Lesotho) Setswanatongo Sibembatongo Silositongo Sinyanyatongo Spanyorotongo Sramakatongo Sulutongo Swahilitongo (Kongo) Swatitongo Syitongatongo Tahititongo Talapanektongo Totonaktongo Toyolabaltongo Tsongatongo Tsyilubatongo Tzeltaltongo Umbundutongo Urundtongo Vendatongo Walisitongo Wayuunaikitongo Welshtongo\n„Meke moiti fu fusutan san Yehofa wani.”—EFEISESAMA 5:17.\nSINGI: 69, 57\nSaide meke den sani di wi e du sa tyai bun efuso ogii gi wi anga taawan?\nTe Beibel ná abi weiti fu wan sani, san o yeepi u fu sabi fa Yehofa e denki fu a sani de?\nSan o yeepi i fu sabi moo bun fa Yehofa e denki?\n1. San a wantu weiti di de aini Beibel? Sowtu wini wi o fende te wi e holi den?\nYEHOFA poti den weiti fi en aini a Beibel gi u. Den e soi u fa a wani u tyai useefi. Wantu fu den weiti ya e soi u taki wi á mu dini taa gadu, wi á mu fufuu, duungu, efuso didon anga wan sama di wi anga en á toow (1 Korentesama 6:9, 10). A manpikin fu Yehofa di den e kai Yesesi, gi den bakaman fu en weiti tu. A taki: ’U mu meke sama fu ala kondee toon mi bakaman. U mu dopu den aini a nen fu a Tata, a Manpikin, anga a santa yeye. Leli den fa den mu du ala den sani fiya di mi taigi u. Mi o de anga u te enke a kaba fu a goontapu doo’ (Mateyesi 28:19, 20). Den sani di Yehofa anga Yesesi taigi u e tyai wini gi u. Den weiti fu Yehofa e leli u fa u mu solugu useefi anga fa u mu solugu u famii. Den e yeepi u fu son siki á kisi u. Den e yeepi u fu de koloku tu. Ma a moo pelensipali sani a taki te wi o holi den weiti fu Yehofa, wi o meke a piisii. Wan fu den sani di a taki u mu du na a peleikiwooko. Efu wi e aliki en a o belesi u.\n2, 3. (a) Saide a Beibel ná abi weiti fu son sani? (b) Sowtu akisi wi o luku aini a artikel ya?\n2 Ma Beibel ná abi weiti fu ala sani. Weiti á de aini Beibel di e soi u finifini sowtu koosi u mu wei. A sani ya e soi taki Yehofa koni. Winsi sama nai wei koosi na aseefi fasi, winsi fa den koosi di de a modo e kengi, tokuso den sani di Beibel taki bun gi a ten ya ete. Boiti dati Beibel nai taigi u finifini sowtu wooko u mu du efuso san u mu du te wi e meke piisii. A nai taigi u tu san u mu du te u siki. Yehofa gi ala Kelesten anga osufamii edeman a faantiwowtu fu denseefi luku san den o du.\n3 Ma a sani de wani taki Yehofa nai booko en ede anga den sani di wi e du, moomoo efu den sani de sa kengi u libi? A soso te u nai pasa den weiti fi en, da ai piisii anga iniiwan sani di wi e du? Fa mi o du sabi efu a o piisii anga a den sani di mi wani du?\nDEN SANI DI WI E DU SA TYAI BUN EFUSO OGII GI TAAWAN\n4, 5. Sowtu bakapisi den sani di wi e du sa tyai gi wi anga taawan?\n4 Son sama fende taki den sa du san den wani. Ma u wani du sani di o meke Yehofa piisii. Neen meke fosi u du wan sani, u mu luku san Beibel e taki fu a sani de, da u du san a taki. Beibel e taigi u fa Gadu e si buulu. A á wani u koboloiki en. Efu u du san a taki wi o meke a piisii (Genesesi 9:4; Toli 15:28, 29). Te wi e begi Yehofa fu a yeepi u, da wi o man du san a lobi.\n5 Den sani di wi e du sa tyai bun efuso ogii gi u. Te u du wan bun sani, da wi e kon moo koosube a Yehofa. Ma te u du wan sani di á bun, da wi anga en e poli. Taa sama e fii den sani di wi e du tu. Wi á wani du sani di o meke taawan aini a kemeente fii wan fasi efuso di sa meke den komoto a waaleiti. Wi á wani du sani di o meke den baala anga sisa á libi na a wan aini a kemeente moo tu. Neen meke fosi u du wan sani, u mu wegi en luku bun fosi.—Leisi Romesama 14:19; Galasiyasama 6:7.\n6. San u mu du te Beibel nai taki finifini fu a sani di u wani du?\n6 Fa u mu tyai useefi te Beibel nai taki finifini fu a sani di u wani du? Pe fu u du san u lobi, u mu denki bun san o meke Yehofa piisii. Efu u du san a lobi, a o yeepi u fu sani waka bun.—Leisi Psalm 37:5.\nSAN YEHOFA WANI MI DU?\n7. Te Beibel ná abi weiti fu a sani di u wani du, san o yeepi u fu sabi fa Yehofa wani u tyai useefi?\n7 Ma fa wi o sabi san Yehofa lobi? Efeisesama 5:17 e taki: „Meke moiti fu fusutan san Yehofa wani.” Te Beibel ná abi weiti gi wan sani di u wani du, u mu meke moiti fu fusutan san Yehofa wani. San o yeepi u fu du a sani ya? U mu begi Yehofa da u meke a santa yeye fi en tii wi.\n8. Fa Yesesi soi taki a be sabi san Yehofa wani?\n8 Na ala yuu Yesesi be e meke moiti fu fusutan san Yehofa wani. Beibel e soi taki den tu leisi di Yesesi gi omen sama nyanyan a wan wonduu fasi, a begi en Dda fosi (Mateyesi 14:17-20; 15:34-37). Ma di Yesesi be de aini a sabana, di Saatan taigi en fu a meke siton toon beele a á du a sani de winsi fa angii be e kii en. (Leisi Mateyesi 4:2-4.) A be sabi en Dda bun. A be sabi taki Yehofa á be o wani a koboloiki a santa yeye fu du sani gi enseefi. A be sabi taki en Dda be o yeepi en. A be o gi en den sani di a abi fanowdu tu.\n9, 10. San o yeepi u fu sabi efu a sani di u wani du e kai anga Yehofa? Gi wan ageisitoli.\n9 Leti enke Yesesi useefi sa sabi san u mu du, efu wi e meke Yehofa tii u. A Beibel taki: „Fitoow Yehofa anga i hii ati. Ná fitoow iseefi. Winsi sowtu pasi yu e waka, i mu poti pakisei neen, da a o seeka a pasi fi i” (Odo 3:5-7). Te wi e sutudeli a Beibel anga te wi e sabi fa Yehofa e denki, da wi o fusutan fa a wani u tyai iseefi, winsi Beibel nai taki finifini fu wan sani. O moo u sabi fa Yehofa e denki, o moo a o makiliki gi u fu du san a lobi. Wi o abi wan ati di safu.—Eseikiyeli 11:19.\n10 Kon u taki wan uman go bai sani a wenkii, neen a si wan moin susu. Ma a si tu taki a ná pikin dii a susu dii. Winsi en man á de ape, toku a sabi taki a á be o wani a bai a dii susu de. Fa a du sabi? Fu di en anga en man toow omen yali kaba. A sabi fa en man wani den wooko anga a moni di den abi. A so a de tu. Te u sabi fa Yehofa e denki anga te u sabi den sani di a du aini den ten di pasa. Wi o man sabi efu a sani di u wani du, e kai anga en.\nSAN O YEEPI I FU SABI FA YEHOFA E DENKI?\n11. San u mu akisi useefi te wi e sutudeli efuso leisi Beibel? (Luku a faki: „ Te yu e leisi a Beibel i mu e akisi iseefi taki.”)\n11 San o yeepi i fu sabi fa Yehofa e denki? A moo bun sani di o yeepi u, a te wi e leisi anga te wi e sutudeli a Beibel. Te wi e du a sani ya, u mu akisi useefi taki: ’San a sani ya e leli mi fu Yehofa? Saide a du a sani ya?’ Boiti dati, leti enke David, u mu e begi Yehofa fu a yeepi u fu sabi en moo bun. David be sikiifi taki: „Yehofa, soi mi den pasi fi i baa. Leli mi fa mi mu waka a den pasi fi i. Meke mi waka na a bun pasi fi i, da i leli mi. Bika a yu na a Gadu di e yeepi mi. Hii dei mi e fitoow i” (Psalm 25:4, 5). Te u leisi wan sani aini Beibel, da u mu akisi useefi taki: ’Fa mi sa wooko anga a sani ya? Mi sa koboloiki en aini mi osufamii, wooko, sikoo efuso a peleikiwooko?’ Te wi e sidon pakisei on ten u sa koboloiki den sani di u leli, da a o moo makiliki gi u fu si fa Yehofa wani u wooko anga den.\n12. Fa den buku fu a olikanisâsi anga komakandaa e yeepi u fu sabi fa Yehofa e denki fu son sani?\n12 Wan taa sani di o yeepi u fu sabi fa Yehofa e denki, a te wi e poti pakisei a den sani di a olikanisâsi fi en e leli u. Fosi u du wan sani u sa luku san a Saanantongo Watchtower Library anga a buku di den e kai Ondrosuku Bijbel moro fini—Gi Yehovah Kotoigi fu sabi fa Yehofa e denki fu a toli de. Boiti dati, te wi e poti pakisei a den piki di baala anga sisa e gi anga te wi e poti pakisei a den sani di wi e leli a den komakandaa wi o man du sani di e meke Yehofa piisii. Den sani ya o yeepi u fu sabi fa Yehofa e pakisei fu a sani di u wani du. A sani de o yeepi u fu du san Yehofa lobi. A o belesi u tu.\nPAKISEI BUN FA YEHOFA E DENKI FOSI I DU WAN SANI\n13. Saide wi o du sani di e tyai wini gi u te u sabi fa Yehofa e denki?\n13 Meke u go luku fa u sa du sani di o tyai wini gi u, te wi e sidon pakisei fa Yehofa e denki. Kande i be sa wani pionili. Kande i bigin du sani taa fasi kaba fi i sa fende moo ten fu go aini a peleikiwooko. Ma yu á kaba sabi efu yu o de koloku anga moo weiniki moni, efuso taa sani di yu o fika fu a pioniliwooko ede. A tuu taki Beibel á taki a namonamo u mu pionili te wi e dini Yehofa. U sa dini en anga u hii ati tu te u de peleikiman. Ma toku Yesesi taki Yehofa e belesi den sama di e du sani fu a Kownukondee ede. (Leisi Lukasi 18:29, 30.) A Beibel e soi tu taki, Yehofa e piisii te wi e du ala san u poi fu dini en. A wani u piisii tu fu den sani di wi e du gi en (Psalm 119:108; 2 Korentesama 9:7). Te wi e begi fu den toli ya anga te wi sidon pakisei den, da a sani de o yeepi u fu du sani di o tyai wini gi u. Yehofa o belesi u tu.\n14. San o yeepi u fu sabi fa Yehofa e si son koosi?\n14 Meke u taki i lobi wan koosi. Ma i sabi taki wantu baala anga sisa fu a kemeente e si enke a koosi á fiti wan Kelesten. Ma Beibel nai taki sani fu a koosi de. Fa yu o sabi fa Yehofa e denki fu sowan koosi? Beibel taki: „Umansama mu e wei koosi a wan lesipeki fasi anga wan fasi di e soi taki den de anga kiinkiin fusutan. Ma den mu moin denseefi anga den bun sani di den e du, enke fa a fiti umansama di taki den e dini Gadu” (1 Timotiyesi 2:9, 10). A sani di sikiifi na a tekisi ya a gi manengee anga umansama. Te wi abi sakafasi, wi o pakisei fa taawan e denki fu den koosi di wi e wei. Fu di u lobi u baala anga sisa meke wi á wani du wan sani di sa puu den a waaleiti (1 Korentesama 10:23, 24; Filipisama 3:17). Efu wi e poti pakisei a san sikiifi aini a Beibel, anga a fasi fa Yehofa e denki, wi o go e du sani di a lobi.\n15, 16. (a) Fa Yehofa e si den sama di e pakisei fu didon anga wan sama di á de den toow paa? (b) San o yeepi u fu du sani di Yehofa lobi te wi e meke piisii? (c) San u mu du efu u wani du wan sani di o kengi u libi?\n15 A Beibel e soi taki ai hati Yehofa tuutuu te sama e pakisei sani di á fiti anga te den e du sani di á fiti. (Leisi Genesesi 6:5, 6.) U sabi taki Yehofa á wani u pakisei sani di á bun. A á lobi te wi e pakisei fu didon anga wan sama di á de u toow paa. Te wi e pakisei den sani ya, efu wi á luku bun, wi o go du den tu. Neen meke Yehofa wani u pakisei sani di fiti. A apostel Yakowbesi be sikiifi taki: „A koni di e komoto a tapu soifili, a lobi freide, a nái de namonamo fu du san a wani, a de kabakaba fu aliki, a de kabakaba fu soi tyali-ati anga fu du bun, a á lobi a wan sama moo a taawan, a nái bidiigi tu” (Yakowbesi 3:17). A sani de soi taki Beibel e leli taki u mu koti pasi gi iniiwan sani di sa meke u angii fu du sani di á bun. Boiti dati, te u fusutan bun san Yehofa lobi anga san ai buuse, a o moo makiliki gi u fu sabi sowtu felon u mu luku, sowtu buku u mu leisi anga sowtu game u mu pee. A ná o de fanowdu fu u akisi taawan efu Yehofa lobi den sani de.\n16 Son leisi a omen fasi de fu du wan sani, sondee fu pasa den weiti fu Yehofa. Ma te u mu du wan pelensipali sani di sa kengi u libi, a be o bun fu akisi wan owluman efuso wan taa Kelesten fu den poti wi a pasi (Titesi 2:3-5; Yakowbesi 5:13-15). Ma wi á mu akisi den fu den taigi u finifini san u mu du. U mu sidon denki san Beibel e taki, bakadati da u du san u si o piisii Yehofa (Hebrewsama 5:14). Pawlesi be taki: „Ala sama mu tyai en faantiwowtu.”—Galasiyasama 6:5.\n17. Sowtu wini wi o fende te wi e poti pakisei a fasi fa Yehofa e denki fosi u du wan sani?\n17 Te wi e du sani di Yehofa lobi, wi anga en o toon moo bun mati. Boiti dati, a o belesi u (Yakowbesi 4:8). U biibi o kon moo taanga tu. Neen meke u mu e sidon pakisei den sani di wi e leisi aini a Beibel, da wi o sabi fa Yehofa e denki. Ala yuu wi o leli sani fu Yehofa di wi á be sabi ete (Yopu 26:14). Efu u meke moiti fu sabi en moo bun, wi o moo koni. Boiti dati, wi o du sani di a lobi anga sani di e tyai wini gi u (Odo 2:1-5). Libisama e kengi, ma Yehofa nai kengi. A Psalm sikiifi taki: „Ala yuu Yehofa e du san a taki. Ala yuu ai du san a abi a pakisei” (Psalm 33:11). A sani ya e soi taki efu u sabi Yehofa bun, wi o man du sani di e meke a fii bun.\nTE YU E LEISI A BEIBEL I MU E AKISI ISEEFI TAKI:\nSan a toli ya e leli mi fu Yehofa? (Psalm 25:4)\nFa mi sa wooko anga a sani ya te mi de . . .\naini a peleikiwooko?


Fosi Yesesi dede, a be taki: „A bun nyunsu fu a Kownukondee fu Gadu mu peleiki doo hii goontapu, dan fosi a kaba fu goontapu o kon” (Mateyesi 24:14). Ma fa a peleikiwooko be o man du a hii goontapu? A te wi e du a peleikiwooko leti enke fa Yesesi be du en di a be de a goontapu.—Lukasi 8:1.\nWi e meke moiti fu miti den sama a den osu. Yesesi be leli den disipelli fi en bunbun fa den be mu paati a bun nyunsu osu fu osu (Mateyesi 10:11-13; Toli 5:42; 20:20). Aini a fosi yalihondoo den peleikiman be e abi wan pisi wataa pe den be e peleiki (Mateyesi 10:5, 6; 2 Korentesama 10:13). Na a seefi fasi a peleikiwooko e du aini a ten ya tu. Ala kemeente kisi wan peesi pe den mu peleiki. A sani ya e yeepi u fu du san Yesesi be taki fu „peleiki gi ala nasi, anga fu paati a bun nyunsu finifini”.—Toli 10:42.\nWi e meke moiti fu miti sama na ala peesi. Yesesi be soi u fa u mu du a wooko di a be e peleiki a den peesi pe fuu sama be de, enke a lanpeesi, anga den peti pe fuu sama be e kon kisi wataa (Malikisi 4:1; Yohanisi 4:5-15). Useefi e taki anga sama fu Beibel, winsi pe wi e miti den. A sitaati, wooko peesi, efuso anga telefon. Wi e peleiki tu gi den biitisama, wooko mati, sikoo mati, anga sama di u sabi, te u fende wan bun yuu fu du dati. Den somen moiti di wi e du e meke taki miliyunmiliyun sama a hii goontapu e yee ’a bun nyunsu di e fii sama’.—Psalm 96:2.\nI sabi wan sama di i be sa wani peleiki fu a Kownukondee fu Gadu gi en, anga san a sa wani taki gi en bakaten? Na holi a bosikopu di e gi sama howpu ya, gi iseefi. Paati en gawgaw gi den!\nSan na a bun nyunsu di mu paati?\nA on sowtu fasi Yehofa Kotoigi e peleiki leti enke Yesesi?\nAkisi a sama di e sutudeli Beibel anga i fu soi i fa i sa taki a wan konifasi anga wan sama di yu sabi, fu den sani di yu leli aini a Beibel.


„Yu á mu lasi-ati”—Sefanya 3:16 | Wakititolen\nLEISI AINI Bataks (Karo) Bataks (Toba) Bauletongo Biak Bislamatongo Choltongo Chopi Drehu-tongo Fransitongo Garifunatongo Groenlandtongo Haiti Kriorotongo Hmong (wit) Ibantongo Ingrisitongo Italiatongo Javaans Kaktikuel-tongo Kambodyatongo Karen (S’gaw) Kasaktongo Ketyuwatongo (Ankas) Ketyuwatongo (Ayakutyo) Ketyuwatongo (Kusko) Kikongotongo Kilubatongo Kimbundutongo Kisitongo Kisongetongo Kongotongo Krio Laostongo Lingalatongo Makuatongo Maltatongo Mamtongo Masatektongo (Huwatala) Mauritius Kriorotongo Misotongo Nadautongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Ngaberetongo Ngangela Niastongo Nyanekatongo Nyungwe Okanisitongo Otetelatongo Pidgin (Kameroen) Potogisitongo Quichua (Chimborazo) Quichua (Imbabura) Romanitongo (Zuidsei fu Grikikondre) Seisyel-èilanti Kriorotongo Senatongo Spanyorotongo Sramakatongo Swahilitongo (Kongo) Tahititongo Talapanektongo Totonaktongo Toyolabaltongo Tswatongo Tsyilubatongo Tzeltaltongo Umbundutongo Urundtongo Walisitongo Wayuunaikitongo\n„Yu á mu lasi-ati.”—SEFANYA 3:16.\nSINGI: 81, 32\nFa Yehofa gi Mosesi, Asa anga Nehemiya taanga-sikin?\nFa Yehofa e gi u taanga-sikin aini a ten ya?\nFa u sa gi u baala anga sisa taanga-sikin?\n1, 2. (a) San e miti gaanse sama aini a ten ya? San sa pasa anga wan sama te den sani ya e miti en? (b) San wi e leli te u luku san sikiifi a Yesaya 41:10, 13?\nWAN pionili sisa di toow anga wan owluman taki: „Winsi fa mi gwenti du den sani di wan Kelesten mu du, tokuso mi e booko mi ede omen yali kaba anga wantu sani. A sani de e meke mi nai poi siibi, mi gusontu e go a baka, mi á poi libi switi anga taawan. Boiti dati mi e wani gi abaa.”\n2 A sani di e miti a sisa ya, e miti i tu? Fu di wi e libi aini a goontapu fu Saatan meke a omen sani e miti u. Den sani ya sa meke u fii booko-saka son leisi. Leti enke fa wan ankaa e holi wan boto a wan peesi, a letiso wi á poi go a fesi te wi e fii booko-saka (Odo 12:25). San a den sani di sa meke i fii booko-saka? Kande wan sama di i lobi dede efuso kande i siki wan gaan siki. Kande sama e du ogii anga i fi i biibi ede. Kande ai taanga gi i fu solugu yu osufamii aini a taanga ten ya. Baka wan pisiten booko-ede sa meke i biibi kon swaki. A sa meke i nai piisii moo, ma toku i sa biibi taki Yehofa de kabakaba fu yeepi i.—Leisi Yesaya 41:10, 13.\n3, 4. (a) San Beibel e taki fu a ana? (b) San a den sani di sa meke wi ana kon swaki?\n3 Son leisi te Beibel e taki fu son pisi fu u sikin, da ai soi go a den manii efuso den sani di wan sama e du. Wan fu den pisi de na a ana. A omen ondoo leisi Beibel e taki fu a ana. Te Beibel e taki wan sama ana kon taanga, da dati wani taki, a sama fende taanga-sikin. A abi ati fu du wan sani (1 Samuweli 23:16; Esra 1:6). Son leisi a wani taki tu taki, a sama e fii moo bun. Ai biibi taki sani o waka bun aini a ten di e kon.\n4 Son leisi Beibel e taki tu taki, wan sama ana kon swaki. Dati wani taki a sama lasi-ati. A nai si enke sani o waka bun aini a ten di e kon (2 Koloniki 15:7; Hebrewsama 12:12). Te yu e fii booko-saka efuso te yu e fii taki i biibi kon swaki, da yu e wani gi abaa. Ma pe i sa fende taanga-sikin? San i mu du fu fende a kaakiti di yu abi fanowdu? San o yeepi i fu piisii baka?\n„YEHOFA ANA Á SATU, A POI YEEPI I”\n5. (a) Fa wi e fii te wi abi polobelema? Ma san u mu holi a pakisei? (b) San wi o luku aini a artikel ya?\n5 Leisi Sefanya 3:16, 17. Wi á mu feele efuso meke wi ana kon swaki te wi abi polobelema. U dda Yehofa a hemel, wani u fika ala den booko-ede fu u gi en (1 Peitilisi 5:7). Yehofa o solugu u leti enke fa a be solugu den Islayelisama. A be taigi den taki en ana á satu. ’A poi yeepi den.’ A de kabakaba fu yeepi den sama di nai gwe fika en (Yesaya 59:1). Aini a artikel ya, wi o taki fu dii toli fu Beibel di e soi taki Yehofa poi gi en foluku taanga-sikin winsi sowtu tesi e miti den. Den toli ya e soi taki Yehofa de kabakaba fu gi en foluku taanga-sikin. Wi o luku fa u sa fende wini fu den toli ya.\n6, 7. San wi e leli fu a wini di den Islayelisama wini den Amaleksama?\n6 Di den Islayelisama komoto a Egepte enke saafu, a á teke langa neen den Amaleksama kon feti anga den. Mosesi taigi Yowsuwa, wan man di be abi deki-ati, fu a teke fesi aini a feti. Baka dati Mosesi, Aron anga Hur subi go a wan mongo di be de koosube. Di den be de na a mongo den be poi si fa a feti be e feti. A feele den dii man ya be e feele fu go feti? Noiti!\n7 Mosesi du wan sani fu yeepi den Islayelisama fu wini a feti. A be holi a tiki fu a tuu Gadu anga tu se ana, neen a opo en a tapu. Di Mosesi du a sani ya, neen Yehofa gi den Islayelisama kaakiti fu feti anga den Amaleksama. Ma te Mosesi be e saka en ana te a be weli, da den Amaleksama be e wini. Aron anga Hur á daaidaai, den yeepi Mosesi wanten. „Den teke wan siton, neen den poti en neen ondoo fu a sidon, neen Aron anga Hur holi en ana. Aron be taampu a wan se, da Hur be taampu na a taa se. A so den holi en ana a tapu te enke a san saka.” Fu di Yehofa ana taanga, meke den Islayelisama be wini a feti.—Ekisodesi 17:8-13.\n8. (a) San Asa du di den Etiyopiyasama be kon feti anga Yuda? (b) Fa u sa waka a Asa baka?\n8 Aini a ten fu kownu Asa Yehofa be soi tu taki en ana á be satu tumisi fu yeepi en foluku. Beibel e taki fu omen kulu suudati, ma a moo gaanwan a du fu Sera, a Etiyopiya man. A man ya be abi wan miliyun suudati di be sabi feti. Den suudati fi en be e puu tu fu den suudati fu Asa. Di Asa si so, a feele? A lasi-ati? A meke en ana kon swaki? Nono! A begi Yehofa wantenwanten fu a yeepi en. Libisama be o si enke noiti Asa be o poi feti anga den Etiyopiyasama. Ma „Gadu man du ala sani” (Mateyesi 19:26). Gadu be koboloiki a kaakiti fi en fu meke ’Asa wini den Etiyopiyasama’. Bika Asa „dini Yehofa anga en hii ati te enke a dede”.—2 Koloniki 14:8-13; 1 Kownu 15:14.\n9. (a) San á tapu Nehemiya fu meke a sikotu fu Yelusalem? (b) Fa Gadu aliki a begi fu Nehemiya?\n9 San Nehemiya si di a go a Yelusalem baka? A be si taki den taa kondee sama di be de feyanti fu den Dyu, be wani du ogii anga den Islayelisama. Neen meke den Islayelisama á be e meke a sikotu fu Yelusalem moo. A foto be de opo-opo, a á be abi sikotu. Boiti dati den Dyu be lasi-ati. Ma fa fu Nehemiya? A be lasi-ati tu? A be meke en ana kon swaki? Nono! Leti enke Mosesi, Asa anga wantu taa sama di be e dini Yehofa, Nehemiya be e fitoow Yehofa. Leti enke den man ya, Nehemiya begi Yehofa fu a yeepi en. Neen meke Yehofa yeepi en tu. Gadu be koboloiki a kaakiti fi en fu gi den Dyu taanga-sikin. (Leisi Nehemiya 1:10; 2:17-20; 6:9.) Yu e biibi taki Yehofa e koboloiki en kaakiti aini a ten ya fu gi den sama di e dini en taanga-sikin?\nYEHOFA O GI I TAANGA-SIKIN\n10, 11. (a) Fa Saatan e meke moiti fu meke wi ana kon swaki? (b) Anga san Yehofa e gi u taanga-sikin anga kaakiti? (c) Sowtu wini wi e fende fu den leli fu Yehofa?\n10 U sabi taki noiti Saatan o weli fu tesi u. A o tan meke moiti fu tapu u fu wi á du san Beibel e taki. A o meke sama lei gi u, a o meke lanti, den fesiman fu den keliki, anga sama di gwe fika a waaleiti tapu u fu dini Yehofa. Fu saide? A á wani u paati a bun nyunsu fu a Kownukondee. Ma Yehofa poi yeepi u. A o gi u taanga-sikin anga en santa yeye (1 Koloniki 29:12). A de taanga fanowdu fu wi akisi Yehofa en santa yeye fu a yeepi u fu Saatan anga en goontapu á koli u (Psalm 18:39; 1 Korentesama 10:13). Ai bigi gi u taki a Wowtu fu Gadu e yeepi u tu. Pakisei den somen sani di wi e leli, anga den buku di wi e fende ala mun. Na a ten di den be e seeka a tempel den be taki den sani di sikiifi a Sakaliya 8:9, 13 (leisi), ma tokuso den e yeepi u aini a ten ya ete.\n11 Yehofa e gi u taanga-sikin tu a den komakandaa, den kelen-komakandaa, konkelesi anga den sikoo fu a olikanisâsi. Den leli ya e yeepi u fu dini Gadu anga u hii ati, fu go a fesi, anga fu du ala den sani di Beibel taki (Psalm 119:32). I wani den leli fu Yehofa gi i taanga-sikin?\n12. San u mu du efu wi á wani lasi-ati?\n12 Yehofa be yeepi en foluku fu wini den Amaleksama anga den Etiyopiyasama. A be gi Nehemiya anga den Dyu kaakiti fu kaba meke a sikotu fu Yelusalem. Aini a ten ya, Gadu e gi u kaakiti tu fu go doo anga peleikiwooko winsi wi abi booko-ede. Sama e du ogii anga wi, taawan á wani aliki u, ma toku u nai gi abaa (1 Peitilisi 5:10). Yehofa ná o du wan wonduu fu puu den polobelema fu u. Efu u wani a yeepi u, u mu meke moiti. San u mu du? U mu leisi Gadu Wowtu ala dei, u mu e seeka useefi, da u go a den komakandaa ala wiki, u mu e sutudeli Beibel, u mu e holi a osufamii Anbegi. Boiti dati u mu e begi Yehofa fu a yeepi u. Wi á mu meke nawan sani tapu u fu du den sani ya. Bika anga den sani ya Yehofa e gi u taanga-sikin anga kaakiti. Efi i si taki i nai du den sani ya, i mu begi Yehofa fu a yeepi i, da yu o si fa a yeye fu Gadu ’o gi i kaakiti. A o meke yu angii fu du sani di e meke a piisii tu’ (Filipisama 2:13). I poi yeepi den sama di lasi-ati?\nGI DEN SAMA DI LASI-ATI TAANGA-SIKIN\n13, 14. (a) Fa wan baala fende taanga-sikin di en uman dede? (b) Fa u sa gi taawan taanga-sikin?\n13 Yehofa gi wi omen baala anga sisa a hii goontapu di e booko den ede anga wi. Ala den poi gi u taanga-sikin. Apostel Pawlesi taki: „Neen meke u mu meke den ana di swaki kon taanga baka. Meke den kini di swaki kon taanga baka. Tan seeka a pasi di yu e waka” (Hebrewsama 12:12, 13). A omen Kelesten aini a ten fu den apostel be fende taanga-sikin fu den baala anga sisa. Aini a ten ya, na aseefi sani e pasa. Wan baala uman dede. Boiti dati wantu gaan tesi miti en tu. A baala ya taki: „Mi leli taki a ná wan sama seefi e luku sowtu tesi a wani miti en. A neen e taki on ten efuso omen leisi tesi mu miti en. Begi anga sutudeli de enke wan sani di e holi yu a tapu wataa. A fasi fa den baala anga sisa holibaka gi mi, meke mi fii bun. A tesi ya meke mi fusutan taki u mu meke moiti fu taanga u biibi fosi gaan tesi miti u.”\nAla sama aini a kemeente poi gi sama taanga-sikin (Luku paragraaf 14)\n14 Aron anga Hur yeepi Mosesi fi en ana á saka di den Islayelisama be e feti anga den Amaleksama. Aini a ten ya, useefi mu meke moiti fu yeepi taawan. Son baala anga sisa e kusumi fu di den kon gaandi, siki efuso fu di famii e tesi den. Son wan e fii enke sama á lobi den. Taawan e kusumi fu di wan sama di den lobi dede. U mu meke moiti fu gi den yonkuuwan taanga-sikin tu, bika taawan e gi den taanga-sikin fu suku wan bun libi aini a goontapu fu Saatan. Den e gi den taanga-sikin tu fu du sani di á bun (1 Tesalonikasama 3:1-3; 5:11, 14). Meke moiti fu soi taawan taki yu e booko yu ede anga den te i de aini a Kownukondee zaal, peleikiwooko, te i sidon e nyan efuso te yu e taki anga sama a telefon.\n15. Sowtu wini den baala anga sisa e fende te wi e taki sani di e gi den taanga-sikin?\n15 Baka di Asa wini den somen suudati fu Etiyopiya, a polofeiti Asariya taigi Asa anga a foluku taki: „U mu abi deki-ati. Ná lasi-ati, bika Gadu o pai u gi den sani di u du” (2 Koloniki 15:7). A sani ya gi Asa taanga-sikin fu yeepi a foluku fu dini Yehofa baka. Aini a ten ya, den bun sani di yu e taki poi yeepi taawan fu holidoo te den e dini Yehofa (Odo 15:23). Noiti i mu feegete taki i baala anga i sisa e fende taanga-sikin te yu e gi piki a komakandaa.\n16. Fa owluman sa waka a Nehemiya baka? Gi wan ondoofenitoli di e soi fa baala anga sisa gi i taanga-sikin.\n16 Di Yehofa gi Nehemiya anga den Dyu taanga-sikin, den á be lasi-ati moo. Neen meke den be kaba meke a sikotu fu Yelusalem aini 52 dei (Nehemiya 2:18; 6:15, 16). Nehemiya á be e taampu luku fa den taawan be e wooko. Ma enseefi be e yeepi di den be e meke a sikotu fu Yelusalem (Nehemiya 5:16). Aini a ten ya, a omen owluman e waka a Nehemiya baka, bika den e yeepi meke Kownukondee zaal, den e yeepi seeka den tu. Den lobi den baala anga sisa, bika den e gi den taanga-sikin te den go luku den a osu efuso te den e wooko anga den aini a peleikiwooko.—Leisi Yesaya 35:3, 4.\n17, 18. Te wi abi polobelema efuso booko ede, da san u mu holi a pakisei?\n17 Te wi e wooko makandii anga u baala anga sisa, da a sani de e yeepi u fu libi na a wan. Ai meke u toon bun mati. Boiti dati wi e moo biibi taki den sani di Gadu paamisi o kon tuu. Te wi e gi taawan taanga-sikin, wi e yeepi den fu holidoo te tesi e miti den. Wi e yeepi den tu fu biibi taki sani o waka bun aini a ten di e kon, ma useefi e fende taanga-sikin tu. Ai yeepi u fu pakisei den wini di wi o fende aini a ten di e kon.\n18 Wi e fende taanga-sikin te wi e sidon pakisei fa Yehofa be e kibii efuso yeepi den sama di be e dini en a fositen. Neen meke te yu abi polobelema efuso te yu e booko yu ede, „yu á mu lasi-ati”! I sa biibi taki efi i begi Yehofa fu a yeepi i, a o gi i taanga-sikin. A o yeepi i tu fu fende den sani di a paamisi u aini a ten di e kon.—Psalm 73:23, 24.